Ramai minta bank tambah duit RM10, RM20 di ATM
Oleh KOSMO!

26 Februari 2023, 11:31 pm
PETALING JAYA – Segelintir rakyat berpandangan agar pihak bank meningkatkan jumlah tunai bernilai RM10 dan RM20 di mesin pengeluaran wang automatik (ATM) sebagai usaha membantu rakyat yang mempunyai masalah kewangan.
Menerusi tinjauan Kosmo! di media sosial, rata-rata orang ramai bersetuju dengan perkara terbabit.
“Mesin ATM yang tidak ada RM10 dan RM20 adalah penindasan untuk orang susah. Lebih lima orang dalam masa 10 minit keluar daripada kiosk ATM dengan kekecewaan,” kata pelabur bijak di Twitter.
Dalam pada itu, seorang lagi pengguna turut meluahkan perkara sama.
“Ingat semua orang ada beratus ke dalam bank. Aku pernah lalui. Beratur punya lah panjang, sekali bila tekan dia suruh masukkan jumlah yang lebih besar.
“Tahu tak betapa remuknya hati. RM20 itu pun duit juga tau, sepatutnya kena banyakkan,” ujarnya.

Sementara itu, seorang lagi pempengaruh di Facebook Cikgu Fadhli Salleh juga mengakui pihak bank perlu perbanyakkan mesin ATM yang mempunyai tunai RM10 dan RM20.
“Bagi yang melalui sedihnya cucuk kad keluar kad akan faham. Pernah lalui saat begini,” luahnya. – KOSMO! ONLINE


Akaun Facebook, TikTok dua hari digodam, Dayah tahu angkara siapa
Oleh KOSMO!

26 Februari 2023, 9:32 pm
PETALING JAYA – Balu Allahyarham Abam Bocey, Siti Norhidayah Mohd Ali meluahkan rasa kecewa dan geram apabila ada individu cuba menggodam akaun Facebook dan TikToknya.
Siti Norhidayah atau lebih dikenali sebagai Dayah berkata, perkara itu sudah berlarutan sejak dua hari lalu dan dia yakin mengenali individu yang telah melakukan perbuatan itu.
“Jangan ingat Dayah tak tahu siapa yang buat (godam), Dayah hanya diam dan sabar sahaja sebelum ini.
“Tapi hari ini dia cuba ambil (godam) Facebook dan TikTok Dayah, sebelum ini dia pernah nak ambil IG (Instagram) Dayah dan arwah suami Dayah, Abam Bocey tapi mereka tak dapat.
“Dayah cukup-cukup marah apabila dia cuba nak ambil (FB dan TikTok) dan cuba kacau bisnes (perniagaan) Dayah, kenapa ye?,”soal Dayah.
Dayah berkata, kenapa individu tersebut sangat mahukan Facebook dan TikToknya adakah untuk dijual dan dapatkan duit dengan cara mudah.

“Kalau korang (penggodam) tiada duit berniagalah, cari duit yang halal. Jangan cuba nak ambil IG, Facebook atau TikTok orang. Ingat Dayah tak tahu sapa yang ambil (godam), siapa anda, pukul berapa anda cuba ambil (godam) semua Dayah tahu.
“Cuma selama ini Dayah banyak bersabar, bawalah bertaubat, kalau tiada duit buatlah bisnes macam Dayah untuk besarkan anak dan Dayah tak kacau orang. Jadi janganlah kacau Dayah lagi,” tegasnya. -KOSMO! ONLINE


Buruh dihanyutkan arus ketika mahu selamat anak lemas
Oleh NIK NUR IZZATUL HAZWANI NIK ADNAN

26 Februari 2023, 8:38 pm
KEMAMAN – Niat seorang bapa mahu menyelamatkan anaknya yang hampir lemas bertukar tragedi apabila dia pula hilang dibawa arus deras di Lubuk Tapeng, Sungai Kemaman berhampiran Kampung Air Putih, di sini hari ini.
Dalam kejadian pada pukul 1.45 tengah hari itu, mangsa, Mohd. Mirwan Remli, 40, dikhuatiri lemas ketika cuba menyelamatkan anak lelakinya, Muhammad Zafran Aidil, 12.
Ketua Polis Daerah Kemaman Superintendan Hanyan Ramlan berkata, sebelum kejadian, buruh tersebut yang menetap di Kampung Batu 9, Ibok, mengunjungi kawasan perkelahan tersebut bersama isteri dan dua anaknya.
Beliau berkata, Mohd. Mirwan memancing manakala isteri dan anak-anak mandi di lubuk tersebut sebelum tiba-tiba salah seorang anaknya, Muhammad Zafran Aidil tiba-tiba dihanyutkan arus deras.
“Mangsa segera berenang untuk menyelamatkan anaknya yang telah dihanyutkan ke tengah sungai.
“Begitupun, dia pula dihanyutkan arus deras sebelum tenggelam. Anaknya (Muhammad Zafran Aidil) terselamat kerana sempat berpaut pada sebatang dahan pokok,” katanya di sini hari ini.

Hanyan berkata, isteri mangsa yang panik segera meminta pertolongan orang kampung yang kemudiannya menghubungi pihak berkuasa.
Sementara itu, Ketua Balai Bomba dan Penyelamat Cheneh, Mohd. Hafiezul Mohamad berkata, pencarian mangsa dilakukan pada kawasan sekitar 50 meter radius dari lokasi terakhir mangsa dilihat sebelum tenggelam,” katanya. – KOSMO! ONLINE


Liga Super: Selangor menang tipis ke atas Kelantan United
Oleh MOHD. FITRIE MUHAMAD

26 Februari 2023, 10:24 pm
JARINGAN tunggal menerusi tonggak pertahanan, Yazan Al-Arab menyelamatkan maruah Selangor dengan menewaskan Kelantan United 1-0 di Stadium Majlis Bandaraya Petaling Jaya, sebentar tadi.
Pada perlawanan ini, pengendali Selangor, Tan Cheng Hoe menurunkan empat muka baharu, Faisal Halim, Yohandry Orozco, Ayron Del Valle dan Noor Al-Rawabdeh dalam kesebelasan utama.
Bagaimanapun, turun tanpa tekanan selaku pendatang baharu Liga Super, Kelantan United nyata pasukan yang cukup liat untuk ditundukkan malah penjaga golnya, Ahmad Asyraaf Omar turut tampil cemerlang ketika menafikan beberapa percubaan bahaya tuan rumah.
Selaku pasukan yang lebih berpengalaman di pentas tertinggi bola sepak Malaysia, Selangor jelas lebih mendominasi permainan khususnya di bahagian tengah namun sering dikecewakan oleh gerakan akhir di kawasan kotak penalti lawan.
Sepanjang 45 minit pertama, Ahmad Asyraaf langsung tidak boleh berehat dan minit ke-40, Al-Arab akhirnya berjaya menempatkan diri di kedudukan tepat untuk meledak gol pembukaan perlawanan.
Bersambung babak kedua, Red Giants terus pamer penguasaan manakala peluang terbaik pelawat hadir pada minit ke-63 sebaliknya lencongan yang cuba dilakukan Asraff Aliffuddin Yasin berjaya dibaca dengan baik oleh Khairulazhan Khalid.

Walaupun masih kekal mengawal permainan, sebaik memasuki minit ke-65 tuan rumah seakan mula mengendurkan tempo dan menerapkan permainan lebih selamat.
Ahmad Asyraaf terus pamer aksi cemerlang ketika melakukan tepisan penting untuk menafikan percubaan Del Valle pada minit ke-82 sekaligus kedudukan 1-0 kekal sehingga wisel penamat. – KOSMO! ONLINE


Pasangan naik motosikal berpelukan seperti belangkas tanpa topi keledar
Oleh KOSMO!

26 Februari 2023, 9:30 pm
JAKARTA – Sebuah klip video tular di media sosial Indonesia memaparkan situasi pasangan warga asing duduk menghadap antara satu sama lain di atas sebuah motosikal ketika berhenti di lampu isyarat, lapor laman berita Detik.
Berdasarkan rakaman tersebut, pemandu lelaki itu kelihatan dipeluk oleh teman wanita yang duduk di hadapannya.
Kedua-dua mereka kelihatan tidak memakai topi keledar ketika menunggang di jalan raya yang sibuk.
Kejadian itu dirakam oleh pengguna jalan raya lain yang kemudian memuat naik video tersebut di media sosial.
Ketua Polis Denpasar, Bambang Yugo Pamungkas berkata, polis sedang menyiasat pihak yang menyewakan motosikal tersebut kepada pasangan tersebut.
Menurut Yugo, pemilik motosikal juga perlu bertanggungjawab atas kes tersebut. – Agensi


Pelajar marah kertas Sejarah SPM kesal cemar nama baik sekolah
Oleh KOSMO!

26 Februari 2023, 11:18 pm
PETALING JAYA – Dua orang calon Sijil Peperiksaan Malaysia (SPM) 2022 yang tular kerana mengeluarkan kata-kata kesat selepas menjawab peperiksaan untuk mata pelajaran Sejarah Kertas 2 baru-baru ini meluahkan perasaan kesal atas perbuatan mereka.
Pelajar-pelajar tersebut memuat naik sebuah video permohonan maaf secara terbuka selepas menyedari tindakan mereka mengecam pembuat kertas soalan itu menerima kecaman orang ramai.
Katanya, kata-kata yang keluar dari mulut mereka ketika itu adalah spontan antara kawan-kawan.
“Apa yang keluar dari mulut saya itu spontan, kita meluahkan pada kawan-kawan. Tapi, kawan saya ini dia tersilap langkah, dia tak fikir sebelum buat dan mengupload (muat naik) video dia sendiri itu ke dalam media sosial yang mengakibatkan viral.
“Apa-apa pun, saya di sini nak memohon maaf kepada semua rakyat Malaysia, Kementerian Pelajaran (KPM), guru-guru saya serta guru yang terlibat membuat kertas soalan itu” katanya.
Sementara itu, seorang lagi pelajar tersebut turut mengatakan akan bertanggungjawab atas perbuatannya yang telah memburukkan nama sekolah.

“Saya amat menyesali kerana menularkan video tersebut dan berjanji tidak akan mengulanginya. Saya tidak berfikir panjang sebelum memuat naik video tersebut,” katanya.
Susulan video tular itu, polis turut menahan dua remaja lelaki berkenaan bagi membantu siasatan.
Hari ini, Kosmo! Online melaporkan pelajar berkenaan telah dibebaskan dengan jaminan keluarga pagi tadi.
Ketua Polis Daerah Hulu Selangor Superintendan Suffian Abdullah berkata, kedua-dua mereka dibebaskan selepas memberikan keterangan. – KOSMO! ONLINE


15 minit pujuk wanita mahu terjun Jambatan Kedua P. Pinang
Oleh KOSMO!

26 Februari 2023, 8:32 pm
GEORGE TOWN – Pasukan bomba mengambil masa kurang 15 minit untuk memujuk seorang wanita yang nekad terjun di KM 18.1, Jambatan Sultan Abdul Halim Muadzam Shah atau lebih dikenali Jambatan Kedua, menghala ke pulau petang tadi.
Mangsa yang dipercayai penuntut di sebuah universiti swasta di negeri ini dan berusia 22 tahun sebelum itu dilaporkan bertindak meninggalkan keretanya jenis Perodua Myvi berwarna putih di bahu jalan.
Pegawai Operasi dari Balai Bomba dan Penyelamat Bayan Baru, Azman Mohd. Radzi berkata, pihaknya menerima panggilan berhubung kejadian berlaku pada pukul 4.02 petang tadi dan bergegas ke lokasi kejadian.
Menurutnya, maklumat awal yang diterima mengatakan wanita itu dilihat sudah berdiri di tembok jambatan berkenaan pada pukul 3 petang tadi.
“Sebaik anggota tiba di tempat kejadian mendapati wanita terbabit masih berdiri di situ dan berada dalam keadaan dehidrasi dan lemah kerana cuaca panas.
“Kami dengan kerjasama anggota polis mengambil masa kurang 15 untuk memujuknya sebelum menarik ke belakang. Wajah mangsa kelihatan sedih dan hanya mendiamkan diri,” katanya kepada Kosmo! di sini tadi.

Beritahu beliau, mangsa berjaya diselamatkan pada pukul 4.44 petang dan kemudiannya diserahkan kepada pihak polis untuk siasatan lanjut.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Dua beradik lemas dalam pusaran air di Air Terjun Sungai Sedim
Oleh AZAHAR HASHIM

26 Februari 2023, 9:43 pm
KULIM – Tindakan nekad seorang abang yang mahu menyelamatkan adiknya daripada lemas berakhir tragedi apabila dua beradik itu mati lemas di kawasan Air Terjun Sungai Sedim di Sungai Kob, di sini pada pukul 3.55 petang tadi.
Dalam kejadian kira-kira pukul 3.20 petang itu, mangsa berusia 25 dan 33 tahun disahkan meninggal dunia di lokasi kejadian.
Insiden berlaku ketika dua beradik itu mandi di kawasan lubuk sungai bersama tiga rakan mereka.
Ketua Polis Daerah Kulim, Superintendan Mohd. Redzuan Salleh berkata, kejadian berlaku apabila air di kawasan lubuk kawah tempat mereka mandi tiba-tiba berpusar dan menenggelamkan kelima-lima sahabat itu.
“Empat daripada mangsa berjaya naik ke atas tetapi salah seorang daripada mereka didapati hilang kerana disyaki lemas.
“Abang mangsa terjun semula ke dalam sungai untuk menyelamatkan adiknya, namun kedua-dua mati lemas,” katanya di sini hari ini.

Kata beliau, mayat dua beradik itu ditemui di dasar sungai oleh penduduk kampung.
“Kes diklasifikasikan sebagai mati mengejut dan mayat dihantar ke Hospital Kulim untuk bedah siasat,” ujarnya. – KOSMO! ONLINE


Liga Super: NSFC sekadar kutip satu mata di laman sendiri
Oleh AFIFI HAFIZ MOHD NOR

26 Februari 2023, 11:22 pm
SEREMBAN – Perlawanan Liga Super pertama pasukan Negeri Sembilan FC (NSFC) menentang Sri Pahang FC tamat dengan keputusan seri 1-1.
Gol pertama NSFC dijaringkan penyerang import, Anselmo Arruda Da Silva pada minit ke-20.
Separuh masa pertama tamat dengan tambahan masa 4 minit.
Namun ketika masa tambahan penjaga gawang Sri Pahang FC, Mohd Izham Termizi Roslan terpaksa dikeluarkan kerana cedera selepas bertembung dengan pemain NSFC, Mohamad Hasbullah Abu Bakar.
Sri Pahang FC menyamakan kedudukan apabila pemain gantian, Abdul Malik Mat Arif berjaya menjaringkan gol pada minit ke-47.
Perlawanan tamat selepas tambahan masa 5 minit.

Lebih 6,000 penonton hadir menyaksikan perlawanan yang berlangsung di Stadium Tuanku Abdul Rahman, Paroi di sini. – KOSMO! ONLINE


Kanak-kanak Korea Utara dipenjara 5 tahun jika tonton filem Hollywood
Oleh KOSMO!

26 Februari 2023, 6:30 pm
PYONGYANG – Korea Utara melancarkan tindakan besar-besaran terhadap orang awam yang menonton filem dan program televisyen terbitan Barat, lapor akhbar Daily Star semalam.
Kanak-kanak dan ibu bapa mereka berdepan hukuman penjara jika ditangkap menonton filem Hollywood.
Terdapat permintaan besar untuk media Barat di Korea Utara yang terasing dari dunia luar di bawah pemerintahan Pemimpin Tertinggi, Kim Jong-un. Namun, sesiapa yang disabitkan bersalah menjual video seludup boleh dihukum mati.
Sebelum ini, orang awam yang didapati menonton filem Barat akan diberi amaran keras tetapi Radio Free Asia melaporkan, tiada lagi kelonggaran untuk ibu bapa dan anak-anak mereka yang terdedah kepada budaya Barat.
Di bawah peraturan baharu, kanak-kanak yang didapati menonton filem Marvel boleh dihukum penjara lima tahun, manakala ibu bapa mereka ditahan selama enam bulan.
Bukan itu sahaja, rakyat Korea Utara yang bercakap, menari atau menyanyi seperti orang Korea Selatan juga berdepan hukuman keras baik untuk kanak-kanak dan ibu bapa mereka.

Arahan terbaharu itu menekankan tanggung jawab ibu bapa dengan mengatakan bahawa pendidikan kanak-kanak bermula di rumah, kata sumber kepada Radio Free Asia.
“Jika ibu bapa tidak mendidik anak-anak mereka dari semasa ke semasa, mereka akan menari dan bernyanyi mengikut budaya kapitalisme dan menjadi antisosialis,” katanya.
Pada Oktober 2022, dua remaja yang didapati bersalah menonton dan berkongsi filem Korea Selatan telah dihukum mati oleh skuad penembak di bandar Hyesan, dekat sempadan  China.
China merupakan sumber utama bagi salinan rampasan filem dan muzik dari Korea Selatan dan Amerika Syarikat (AS) yang diseludup ke Pyongyang dalam bentuk pemacu USB dan CD. – Agensi


Rider tendang perut pengawal keselamatan diburu
Oleh AZMI NORDIN

26 Februari 2023, 8:14 pm
KAJANG – Polis memburu penghantar makanan yang menendang perut pengawal keselamatan selepas tidak dibenarkan masuk ke kawasan kediaman di Taman Bukit Meringin, Sg. Ramal Luar, di sini, kelmarin.
Ketua Polis Daerah Kajang, Asisten Komisioner Mohd Zaid Hassan berkata, aduan insiden yang berlaku pada pukul 6.30 petang itu diterimanya daripada majikan pengawal keselamatan tersebut.
Katanya, pekerjanya yang juga lelaki warga Nepal itu telah ditendang seorang lelaki tempatan yang juga bekerja sebagai penghantar makanan di pos pengawal kediaman itu.
“Kejadian berlaku disebabkan sikap tidak puas hati suspek terhadap pengawal keselamatan kerana apabila suspek mohon masuk ke rumah nombor 3 di Taman Bukit Meringin dihalang mangsa yang memaklumkan rumah tersebut kosong dan tidak berpenghuni.
“Disebabkan mangsa tidak membenarkan suspek masuk, suspek yang berang telah turun daripada motosikalnya dan melepaskan satu tendangan di perut mangsa,” katanya dalam kenyataan hari ini.
Menurut Zaid, seorang saksi di situ yang kebetulan mahu masuk ke kawasan perumahan berjaya merakamkan kejadian dengan menggunakan rakaman papan pemuka (dashcam) miliknya.

Sehubungan itu, Bahagian Siasatan Jenayah, Ibu Pejabat Polis Kajang sedang mengesan suspek untuk membantu siasatan.
Kes disiasat di bawah Seksyen 323/506 Kanun Keseksaan.
“Orang ramai yang mempunyai maklumat mengenai kes ini boleh menghubungi mana-mana balai polis terdekat atau Pegawai Penyiasat kes Sarjan Ahmad A’fifi Ahmad Humaidi di talian 019-7142486 bagi membantu siasatan,” katanya.
Terdahulu, tular sebuah video yang memaparkan seorang pengawal keselamatan ditendang pada perut oleh seorang penghantar makanan.
Video yang tular itu menimbulkan rasa tidak puas hati orang ramai pada penghantar makanan yang menendang pengawal keselamantan tersebut. -KOSMO! ONLINE.


Raja Permaisuri Agong berangkat ke majlis Sambutan Hari Peringatan Sedunia
Oleh KOSMO!

26 Februari 2023, 8:23 pm
PETALING JAYA – Raja Permaisuri Agong, Tunku Azizah Aminah Maimunah Iskandariah berangkat menyempurnakan majlis Sambutan Hari Peringatan Sedunia Peringkat Kebangsaan 2023 anjuran Persatuan Pandu Puteri Malaysia (PPPM) di Kompleks Sukan Negeri Terengganu, Kuala Terengganu, hari ini.
Turut berangkat pada majlis yang bertemakan “Dunia Kita, Masa Depan Kita Yang Damai, Persekitaran Dan Keamanan” adalah Sultanah Terengganu Sultanah Nur Zahirah dan Tengku Puteri Raja Tengku Puteri Afzan Aminah Hafidzatullah.
Keberangkatan tiba Raja Permaisuri bersama Sultanah Nur Zahirah disambut Yang Dipertua Persatuan Pandu Puteri, Datuk Seri Wan Azizah Wan Ismail, Menteri Besar Terengganu Datuk Seri Ahmad Samsuri Mokhtar.
Menerusi perkongsian di laman Facebook Istana Negara, Tunku Azizah mahu semua pemimpin dan ahli PPPM menerapkan dan mempraktikkan sepenuhnya program Persatuan Pandu Puteri dan Pengakap Puteri Sedunia (WAGGGS) bagi menangani isu-isu semasa berkaitan kanak-kanak, remaja dan wanita.
Jelas Istana Negara, Tunku Azizah mahu model kepimpinan WAGGGS dapat membentuk ahli PPPM menjadi insan yang berdisiplin tinggi dengan akhlak terpuji, seterusnya menjadi contoh dan tonggak kepada kepimpinan negara pada masa hadapan.
“Seri Paduka Baginda turut bertitah program Stop The Violence (STV) yang diberi penekanan dalam WAGGGS, berupaya membantu menangani keganasan terhadap wanita, kanak-kanak dan remaja perempuan melalui aktiviti peningkatan kesedaran, sokongan, pendidikan serta penyelidikan dalam komuniti.

“Seri Paduka Baginda turut mengingatkan semua pemimpin dan ahli PPPM supaya berkongsi ilmu program Surf Smart dengan masyarakat bagi memperkasa dan menggalakkan penggunaan Internet secara bertanggungjawab dan selamat,” kata Istana Negara.
Pada masa sama, Istana Negara berkata, Tunku Azizah menyeru Program Surf Smart perlu dikongsi seluas-luasnya dalam kalangan ahli PPPM di seluruh negara dan mereka perlu dididik cara untuk berhubung secara positif dan selamat, melindungi diri daripada ancaman, menghormati hak dan reputasi diri sewaktu melayari internet.-KOSMO ONLINE


[VIDEO] Saya tak nak masuk campur, mahu jaga hati anak – Erra Fazira
Oleh KOSMO!

26 Februari 2023, 6:58 pm
PETALING JAYA – Selebriti jelita Erra Fazira tidak tahu menahu tentang krisis rumah tangga yang sedang melanda bekas suaminya, Engku Emran bersama isteri, Noor Nabila yang kini dikhabarkan sedang berantakan dan bakal berakhir dengan perceraian.
Bahkan Erra atau nama lengkapnya Fazira Wan Chek juga tidak mahu masuk campur tentang urusan rumah tangga mereka kerana menghormati kehidupan pasangan itu.
“Secara jujurnya saya tidak masuk campur urusan bekas suami saya walaupun kami mempunyai anak yang menjadi perantara antara kami.
“Saya menghormati kehidupan dia. Saya sendiri pun tidak pernah tanya masalahnya. Antara saya dengan Engku Emran hanyalah disebabkan anak kami, Engku Aleesya,” katanya kepada Kosmo! Online.
Ujar pelakon dan penyanyi berusia 49 tahun itu lagi, dia enggan mengambil tahu kisah tentang bekas suaminya itu kerana tidak mahu anaknya terganggu dengan cerita melibatkan bapanya.
Bahkan, Erra turut mengakui tidak tahu menahu apa yang terjadi membabitkan rumah tangga Engku Emran bersama Noor Nabila dan hanya mengetahui perkara tersebut melalui laporan media.

“Saya menghormati anak saya. Saya tidak mahu Aleesya terganggu kalau saya tanya tentang bapanya. Saya hanya buat seperti baisa sahaja.
“Kalau dia mahu kongsikan, boleh. Kalau tidak mahu pun, tak mengapa. Sehingga ke hari ini memang saya tidak tahu apa-apa. Saya tahu pun hanya melalui laporan media sahaja,” katanya.
Ketika disoal jika Aleesya ada meluahkan perasaan tentang bapanya, pelakon filem Pasrah itu berkata sehingga kini anak tunggalnya berusia 13 tahun itu tidak pernah bercerita apa-apa tentang Engku Emran.
“Aleesya tidak ada bercerita apa-apa. Saya pun tidak bertanya sebab takut emosinya terganggu. Tapi kalau dia mahu kongsikan juga, saya akan jadi pendengar yang baik.
“Saya sama seperti anda semua, tertanya-tanya adakan mereka (Engku Emran dan Noo Nabila) masih bersama atau tidak? Saya pun tidak tahu,” jelasnya.
Kata Erra lagi, dia mengenali Engku Emran sebagai seorang lelaki yang perahsia dan secara kebetulan, dia berkahwin dengan seseorang yang dikenali ramai. Maka orang ingin tahu tentang kehidupan peribadinya.
Berhubung konflik yang melanda pasangan itu, Erra percaya tiada siapa yang mahukan perceraian dalam perkahwinan mereka.
Namun figura itu tidak menolak seandainya perpisahan itu terjadi mungkin disebabkan terdapat masalah yang tidak dapat diselesaikan.
“Dalam kehidupan berumah tangga, saya percaya tiada siapa yang mahukan perceraian. Tapi kalau bercerai juga, mungkin ada masalah yang tidak boleh dibendung lagi.
“Tapi apa pun, janganlah menghukum seseorang dengan tuduhan yang bukan-bukan. Sebab kehidupan kita sendiri pun, kita tidak tahu.
“Walaupun saya pernah hidup bersama dengannya (berkahwin dengan Engku Emran), tapi saya tidak menilainya sebab itu adalah takdir,” kata Erra
Berhubungan anaknya, Engku Aleesya, Erra berkata dia selalu berpesan kepadanya supaya ingat bahawa dirinya tidak pernah miskin daripada kasih sayang daripada kedua-dua belah pihak walaupun ibu bapanya sudah bercerai.
“Kasih sayang Aleesya cukup baik daripada pihak saya mahu pun bapanya. Kalau orang lain yang mana ibu bapanya bercerai, mungkin nasib mereka berbeza. Tapi tidak bagi Aleesya,” tegas Erra.
Terdahulu, Kosmo! Online sebelum ini melaporkan bahawa rumah tangga antara Engku Emran dan Noor Nabila yang juga kakak kepada Neelofa sedang meniti fasa perceraian.
Kedua-dua pasangan itu dikatakan sudah tidak lagi tinggal sebumbung sejak beberapa bulan lalu. Malah Noor Nabila juga sudah memadam semua foto suaminya dalam media sosial.
Sebelum berkahwin dengan Nabila, Engku Emran pernah mendirikan rumah tangga dengan Erra Fazira pada 2007, namun bercerai pada 2014. Hasil perkongsian hidup, mereka dikurniakan seorang anak perempuan, Engku Aleesya.
Engku Emran juga pernah berkahwin dengan pelakon popular Indonesia, Laudya Cynthia Bella, namun mereka tidak dikurniakan cahaya mata. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Tender semula 6 projek tebatan banjir tidak ambil masa panjang
Oleh MUHAMMAD AYMAN GHAFFA

26 Februari 2023, 7:01 pm
GUA MUSANG – Kerajaan memberi jaminan proses tender semula melibatkan enam projek tebatan banjir di beberapa buah negeri tidak akan mengambil masa yang panjang.
Timbalan Perdana Menteri, Datuk Seri Dr. Ahmad Zahid Hamidi berkata, pelaksanaan semula projek itu dijangka bermula dalam waktu terdekat sekiranya semua prosedur yang ditetapkan berjalan lancar.
“Kawasan yang terlibat dengan projek tebatan banjir sudah dikenal pasti oleh kerajaan dan skop kerja juga sudah ada. Pada hemat saya, proses tender semula tebatan banjir tidak mengambil masa panjang.
“Sehubungan itu, kaedah perolehan tender perlu dilakukan secara telus apabila ia dijalankan secara rundingan terus atau tander terpilih sebelum ini,” katanya pada sidang akhbar selepas mengadakan lawatan ke ibu pejabat Lembaga Kemajuan Kelantan Selatan (Kesedar) di sini hari ini.
Terdahulu, Perdana Menteri, Datuk Seri Anwar Ibrahim menyatakan komitmen memastikan projek tebatan banjir benar-benar mencapai matlamat pada Belanjawan 2023 kelmarin.
Antara projek yang terlibat adalah rancangan Tebatan Banjir di Sungai Johor, Kota Tinggi, Johor, pembinaan kolam takungan dwifungsi bagi tebatan banjir, sumber bekalan air mentah di Sungai Rasau dan Sungai Klang, Selangor dan pembangunan lembangan Sungai Bersepadu Sungai Golok Fasa 3, Kelantan.

Selain itu, Anwar turut menegaskan bahawa rundingan terus projek tebatan banjir yang tergesa-gesa tanpa penelitian sebelum ini hanya merugikan wang rakyat dan menguntungkan beberapa pihak. – KOSMO! ONLINE


Ismail Sabri sah tidak pertahan jawatan Naib Presiden UMNO
Oleh AHMAD SHAHERMAN SHAMSURI

26 Februari 2023, 7:59 pm
PETALING JAYA – Bekas Perdana Menteri, Datuk Seri Ismail Sabri mengesahkan beliau tidak mempertahankan jawatan Naib Presiden UMNO yang disandangkan sejak 2018.
Mengesahkan perkara itu, Ismail Sabri ketika dihubungi Kosmo! memberitahu, sehingga tarikh tutup pencalonan, beliau tidak menghantar borang pencalonan.
“Betul…sehingga tarikh tutup saya tidak menghantar borang pencalonan,” katanya kepada Kosmo!.
Difahamkan sehingga kini, lapan pemimpin UMNO telah menyerahkan borang pencalonan mereka untuk bertanding jawatan tersebut, termasuk dua penyandangnya Datuk Seri Khaled Nordin dan Datuk Seri Mahdzir Khalid.
Enam pemimpin lain yang bertanding untuk jawatan itu ialah Menteri Besar Pahang Datuk Seri Wan Rosdy Wan Ismail, Setiausaha Agung Barisan Nasional Datuk Seri Zambry Abdul Kadir dan bekas Menteri besar Johor Datuk Seri Hasni Mohammad.
Turut menghantar pencalonan bekas Menteri Perumahan dan Kerajaan Tempatan Datuk Seri Reezal Merican Naina Merican, Ahli Parlimen Titiwangsa Datuk Seri Johari Ghani dan Menteri di Jabatan Perdana Menteri (Undang-undang dan Pembaharuan Institusi) Datuk Seri Azalina Othman Said.-KOSMO! ONLINE


Dua pelajar hina kertas Sejarah SPM bebas dengan jaminan
Oleh AZMI NORDIN

26 Februari 2023, 6:50 pm
HULU SELANGOR – Dua remaja lelaki ditahan selepas tular rakaman video tidak berpuas hati terhadap kertas soalan Sejarah dibebaskan dengan jaminan keluarga, pagi tadi.
Ketua Polis Daerah Hulu Selangor Superintendan Suffian Abdullah berkata, kedua-dua mereka dibebaskan selepas memberikan keterangan.
“Kedua-dua pelajar sudah dibebaskan dengan jaminan keluarga, dan kes masih diteruskan dan disiasat.
“Setakat ini tiada tindakan menarik semula laporan daripada pengadu terhadap kedua-dua pelajar tersebut,” katanya ketika dihubungi Kosmo!.
Terdahulu Kosmo! melaporkan, dua remaja lelaki ditahan selepas tular rakaman video tidak berpuas hati terhadap kertas soalan Sejarah pada peperiksaan Sijil Pelajaran Malaysia (SPM) baru-baru ini.
Kedua-dua pelajar berusia 18 tahun itu ditahan sepasukan polis dari Bahagian Siasatan Jenayah Ibu Pejabat Polis Daerah (IPD) Hulu Selangor di dua lokasi berasingan di Batang Kali pada pukul 9.30 malam, kelmarin.

Tangkapan itu dilakukan hasil laporan yang dilakukan oleh seorang guru wanita berusia 53 tahun Balai Polis Batang Kali, selepas melihat sebuah video TikTok memaparkan seorang pelajar lelaki memakai seragam sekolah meluahkan rasa tidak puas hati terhadap kertas soalan peperiksaan SPM mata pelajaran Sejarah.
Sehubungan itu, kes disiasat di bawah Seksyen 14 Akta Kesalahan Kecil 1955 dan Seksyen 233 Akta Suruhanjaya Komunikasi dan Multimedia Malaysia 1998. -KOSMO! ONLINE


Akibat berdua-duaan di kebun, budak bawah umur dinikahkan
Oleh KOSMO!

26 Februari 2023, 7:30 pm
JAKARTA – Pejabat Pemerkasaan Wanita, Perlindungan Anak, Kawalan Kependudukan dan Perancangan Keluarga Wilayah Sulawesi mengulas isu kes perkahwinan pasangan bawah umur yang tular di media sosial baru-baru ini, lapor laman berita Suara.com.
Perkahwinan itu dikatakan berlaku di daerah Bantaeng, Sulawesi Selatan.
“Kelmarin pasukan kami ke lokasi tersebut. Pasangan itu didapati berdua-duaan dikebun, entah apa yang mereka lakukan,” kata Ketua Unit Pelaksanaan Teknikal Perlindungan Wanita dan Kanak-kanak (UPT PPA), Meisy Papayungan.
Menurutnya, pengantin lelaki berinisial D berusia 12 tahun dan pengantin perempuan berinisial SL pula berusia 16 tahun.
Berdasarkan maklumat yang diterima Meisy, rata-rata penduduk mengambil tindakan sedemikian untuk menyelesaikan masalah tersebut.
Bagaimanapun, setelah disemak, ternyata tiada seorang pun pegawai kampung yang mengetahui tentang perkahwinan itu.

“Risiko perkahwinan sekiranya anak ini hamil dan bersalin, status perkahwinan mereka tidak direkodkan di negeri ini. Apabila bayi itu lahir, dia mungkin tidak mempunyai sijil kelahiran kerana ibu bapanya tiada buku nikah.
“Masalah ini belum selesai kerana jika perkara seperti ini berlaku, ia sepatutnya dielakkan bukan diselesaikan dengan perkahwinan,” katanya. – Agensi


Chef Wan belanja tiga kakak gelang besar
Oleh KOSMO!

26 Februari 2023, 7:12 pm
PETALING JAYA – Pengacara dan cef selebriti, Chef Wan atau Datuk Redzuawan Ismail tidak lokek berkongsi rezeki apabila menghadiahkan beberapa barangan kemas kepada tiga kakaknya.
Menerusi satu perkongsian di laman Instagram, Chef Wan dilihat menemani dua kakaknya ke sebuah kedai emas terkenal untuk menukar emas lama milik arwah ibu mereka kepada emas baru.
Menurut Chef Wan, dia memperuntukkan kira-kira RM10,00 setiap seorang kepada setiap kakaknya itu sebagai ‘hadiah’ untuk kedua-dua mereka menukarkan emas milik arwah ibu.
Dalam entri sebelum ini, Chef Wan memaklumkan, tindakan mereka menukar emas lama itu kerana generasi kini lebih suka kepada bentuk dan ‘design’ emas terkini.
“Tengok sahaja telatah dua ‘sisters’ ni bawang putih dan bawang merah masuk Habib. Dah bajet seorang RM10,000 nak gelang matching (sama) pula.
“Wan cincin..cincin tak ada nak satu set. Banyak cantik, kau ingat aku ni laki kamu ke? Nak cincin kena sign (tandatangan) jadi orang gaji aku bolehlah kan?,”tulis Chef Wan pada laman Instagramnya.

Selepas dua kakaknya itu mencuba beberapa jenis gelang akhirnya mereka bersetuju membeli beberapa rantai dan difahamkan semua pembelian itu ditaja oleh Chef Wan.
Kelihatan juga raut wajah gembira kedua-dua adik beradik Chef Wan itu selepas menerima ‘hadiah’ tersebut dan ujar mereka barang kemas itu hendak dipakainya sampai mati.
Susulan perkongsian itu, rata-rata netizen memuji sikap pemurah Chef Wan yang tidak lupa kepada adik beradiknya dan mereka mendoakan agar beliau dimurahkan rezeki selalu.
“Datuk seorang insan yang baik, lepas habis jaga syurga (ibu) sekarang berbakti kepada kakak pula. Moga Allah limpahkan rezeki Datuk dan dipermudahkan urusan dunia serta akhirat,” doa zakaria b.ibrahim.
Turut meninggalkan komen adalah seorang lagi pengguna dikenali sebagai alonelonelyme.
“Amboi seronok nampak kakak-kakak chef, Tak boleh tahan ‘part’ nak pakai sampai mati tu. Kirim salam kepada kakak berdua ye chef,” ujarnya.-KOSMO! ONLINE


Wanita berkurung 3 tahun takut dijangkiti Covid-19
Oleh KOSMO!

26 Februari 2023, 8:30 pm
NEW DELHI – Seorang wanita di India mengurung dirinya dan seorang anak lelaki di dalam rumah flat mereka selama tiga tahun kerana terlalu takut dijangkiti Covid-19, lapor portal berita MailOnline semalam.
Munmun Majhi, 33 dan anak lelakinya yang berusia 10 tahun diselamatkan oleh polis pada Rabu lalu di rumah mereka di bandar Gurugra, negeri Haryana.
Wanita itu terlalu takut dijangkiti koronavirus sekiranya keluar rumah sehinggakan dia tidak membenarkan suaminya, Sujan Majhi memasuki rumah mereka selepas sehari sekatan pertama Covid-19 dilaksanakan.
Selepas penat dengan keadaan itu, Sujan menghubungi polis dan meminta mereka memeriksa keadaan isterinya.
Sujan yang bekerja sebagai jurutera dan mempunyai syarikat sendiri pada awalnya tinggal bersama rakan dan saudara mara apabila isterinya tidak membenarkan dia masuk tetapi terus membayar sewa dan bil utiliti rumah.
Dia bagaimanapun terpaksa menyewa flat lain untuk dirinya sendiri.

Setelah meminta bantuan polis, seorang pegawai menghubungi Munmun untuk memeriksa kesihatannya, tetapi wanita itu mendakwa dia dan anaknya ‘benar-benar sihat’.
“Kami kemudian membuat panggilan video dan apabila saya melihat kanak-kanak itu, saya beremosi. Rambutnya telah tumbuh hingga ke paras bahu,” kata pegawai itu.
Ketika tiba di rumah itu, polis menemui timbunan sampah dan barangan runcit selain dinding yang berconteng akibat dilukis anak lelaki Majhi untuk menahan bosan.
Selepas mereka menemui budak lelaki itu di salah satu bilik tidur, polis segera membawanya ke hospital.
Pakar Bedah Awam Gurgaon, Dr. Virender Yadav berkata: “Pasukan perubatan, termasuk pakar psikiatri sedang menilai mereka.
Kedua-dua mereka telah dirujuk ke Institut Sains Perubatan Pascasiswazah Pandit Bhagwat Dayal Sharma (PGI) di bandar Rohtak untuk menerima rawatan. – Agensi


Akshay Kumar pecah rekod rakam 184 swafoto bersama peminat
Oleh KOSMO!

26 Februari 2023, 4:33 pm
NEW DELHI – Bintang Bollywood, Akshay Kumar memecah rekod dunia kategori swafoto apabila merakam swafoto bersama 184 peminat dalam masa tiga minit, lapor akhbar New York Post semalam.
Dia menewaskan pemegang Guinness World Records sebelumnya, James Smith yang merakam 168 swafoto pada 2018 dan Dwayne Johnson (The Rock) dengan rakaman 105 swafoto semasa tayangan perdana filem San Andreas pada 2015.
Kumar, 55, yang disenaraikan majalah Forbes sebagai salah seorang pelakon yang menerima bayaran tertinggi di dunia, menyiarkan secara langsung acara tersebut dari Mehboob Studios di Mumbai.
Pelakon prolifik yang telah membintangi lebih 100 filem itu menyahut cabaran itu dengan berdiri di antara dua barisan peminat yang kemudian menghampirinya dari sisi secara berselang-seli.
Dia mencuba rekod itu untuk mempromosikan filem berjudul Selfiee yang ditayangkan pada 24 Februari lalu.
Akshay yang memenangi Anugerah Filem Kebangsaan memuji penyokongnya atas pencapaian itu.

“Semua yang saya capai dan di mana saya sekarang adalah kerana kasih sayang tanpa syarat daripada peminat saya. Ini adalah penghormatan istimewa buat mereka seperti mana mereka menyokong karier saya,” katanya. – Agensi


Majikan jangan guna alasan tak tahu pindaan Akta Kerja – Sivakumar
Oleh ASLIZA MUSA

26 Februari 2023, 5:32 pm
IPOH – Golongan majikan diingatkan agar tidak menggunakan alasan ‘tidak tahu’ berhubung pelaksanaan Akta Kerja 1955 (Pindaan 2022) yang telah dikuatkuasakan pada 1 Januari lalu.
Menteri Sumber Manusia, V. Sivakumar berkata, alasan yang diberikan itu tidak munasabah ekoran pengumuman berkaitan perkara itu telah beberapa kali dilakukan oleh kementerian.
“Apa juga undang-undang yang kita ada, sama ada yang dipinda atau apa pun undang-undang yang telah diluluskan di Parlimen, mesti dikuti.
“Pindaan undang-undang Akta Kerja 1955 ini pun telah dibuat di Parlimen tahun lepas di mana (pindaan termasuk) masa kerja dikurangkan daripada 48 jam kepada 45 jam.
“Jadi, undang-undang sudah ada, adalah menjadi tanggungjawab dan kewajipan semua majikan untuk mengikuti undang-undang yang diluluskan itu,” katanya pada sidang akhbar pada lawatan kerja rasmi ke Pusat Pembangunan Modal Insan Perak (PHCDC) di sini hari ini.
Sivakumar berkata demikian bagi mengulas gesaan Kongres Kesatuan Sekerja Malaysia (MTUC) agar kementeriannya mengambil tindakan keras kepada majikan yang mengingkari perlaksanaan Akta Kerja 1955.

Menurut Setiausaha Agung MTUC, Kamarul Baharin Mansor, pelbagai taktik dan helah majikan untuk menafikan faedah pekerja termasuk tiada arahan bertulis daripada Jabatan Tenaga Kerja (JTK) berkaitan perkara itu.
Mengulas lanjut Sivakumar berkata, pelaksanaan akta berkenaan juga bukan dilakukan serta-merta, sebaliknya majikan telah diberikan masa secukupnya bagi merealisasikan pembaharuan dalam undang-undang buruh di negara ini.- KOSMO! ONLINE


Jualan mencanak naik, rupanya dalam Rahmah ada sedekah
Oleh KOSMO!

26 Februari 2023, 5:21 pm
PETALING JAYA – Berkat jualan makanan Menu Rahmah yang berharga RM5, seorang peniaga mengakui jualannya mencanak naik selepas inisiatif kerajaan itu diuar-uarkan sejak 31 Januari lalu.
Menerusi hantaran di Facebook Kamal Hero Malaya yang juga penjual Nasi Sambal Geprek di Batu Caves, Selangor, dia mengakui penjualannya sangat berbeza berbanding dahulu.
“Hasil Menu Rahmah. Mencanak penjualannya. Belum cukup bulan lagi tetapi gaji pekerja dah boleh kira dan cukup semuanya. Kalau tidak, sebelum ini 1 haribulan baru nak kira.
“Rupanya dalam Rahmah itu ada sedekah.. rahsia Allah yang kita tidak tahu. Terima kasih Kerajaan Perpaduan,” tulisnya.
Tambahnya, pekerja-pekerja sehingga mengadu tidak ‘cukup tangan’ kerana ramai pelanggan yang membeli Menu Rahmah.
Di ruangan komen, tinjauan Kosmo! mendapati ramai yang memuji inisiatif pihak kerajaan dan peniaga yang sudi bersama-sama meringankan beban mereka memerlukan.

“Keuntungan kecil tetapi masih untung dengan jumlah jualan meningkat. Itulah model bisnes terbaik,” komen Zuwairi.
“Menu rahmah ini adalah satu daya tarikan untuk pelanggan datang, pelanggan bukan hanya makan Menu Rahmah, bahkan akan ada yang pesan menu tambahan. Itulah keunikkannya,” komen Deen pula. – KOSMO! ONLINE


6 kelab malam langgar syarat lesen diserbu DBKL
Oleh HARRITH HISHAM

26 Februari 2023, 5:16 pm
PETALING JAYA – Sebanyak enam premis yang menjalankan aktiviti restoran, kelab malam dan pusat hiburan diserbu Jabatan Penguatkuasaan, Dewan Bandaraya Kuala Lumpur (DBKL) di sekitar kawasan Cheras dan Bukit Bintang, Kuala Lumpur semalam.
Tindakan Khas Premis Berisiko Siri 4/2023 itu dilaksanakan selepas DBKL menerima maklumat terdapat beberapa premis di lokasi tumpuan telah melanggar syarat lesen.
“DBKL membuat tindakan khas dengan menyerbu enam buah premis yang telah dikenalpasti. Tiga tindakan penutupan serta merta dan sita peralatan juga dikenakan di bawah Seksyen 17, Akta Hiburan 1992.
“Kita juga sita 16 pelbagai peralatan muzik ke atas tiga premis berkenaan turut dibuat melibatkan tablet, pemutar, mikrofon, pembesar suara, pengadun, pengawal mikrofon dan pengawal bunyi,”” katanya dalam kenyataan hari ini.
Jelasnya, kesemua peralatan itu telah di hantar ke Stor Sitaan DBKL, Jalan Lombong, Taman Miharja Kuala Lumpur untuk proses dokumentasi dan penyimpanan sementara sebelum tindakan lanjut terhadap pemilik premis.
Katanya, DBKL turut membuka tiga kertas siasatan di bawah Seksyen 4(1)(a) dan 4(1)(b) kerana mengadakan aktiviti hiburan (Live Band / DJ) tanpa kebenaran ) Kaedah-Kaedah Hiburan (WPKL) 1993.

“Tindakan penguatkuasaan ini akan diteruskan dari semasa ke semasa mengikut kawasan tumpuan parlimen di Wilayah Persekutuan Kuala Lumpur,” ujarnya. – KOSMO! ONLINE


[VIDEO] Bertumbuk kerana tidak diberi laluan potong kenderaan
Oleh NIK NUR IZZATUL HAZWANI NIK ADNAN

26 Februari 2023, 4:29 pm
DUNGUN – Hanya kerana berang tidak diberi laluan untuk memotong, tiga pengguna jalan raya bertumbuk di Jalan Kuala Terengganu – Kuantan berhampiran Politeknik Sultan Mizan Zainal Abidin (PSMZA) Dungun di sini, hari ini.
Gelagat tiga lelaki berkenaan termasuk seorang yang memakai kopiah bergaduh tersebut, menarik perhatian ramai sehingga video aksi mereka ditularkan di media sosial.
Ketua Polis Daerah Dungun, Superintendan Baharudin Abdullah berkata, sebuah kereta peronda polis telah bergegas ke lokasi kejadian sebaik sahaja menerima maklumat pergaduhan tersebut.
“Anggota polis bertugas dengan bantuan beberapa orang awam kemudiannya berjaya meleraikan pergaduhan terbabit .
“Hasil perbincangan kemudiannya, mereka yang terlibat bersetuju berdamai dan enggan memanjangkan pertikaian tersebut,” katanya ketika dihubungi Kosmo! di sini, hari ini.
Terdahulu, video pergaduhan tiga lelaki itu yang berdurasi 1.52 minit tular di laman Facebook dan aplikasi WhatsApp.

Baharudin berkata, siasatan awal mendapati perbalahan tersebut tercetus akibat rasa tidak puas hati salah seorang lelaki terbabit kerana tidak diberi laluan untuk memotong kenderaan di hadapannya.
Beliau berkata, setakat ini, tiada laporan polis berikutan insiden tersebut diterima pihaknya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Curi pasir punca warga emas bedil zakar anak saudara sendiri
Oleh KOSMO!

26 Februari 2023, 5:30 pm
NEW DELHI  – Sebuah klip video tular di media sosial India memaparkan perbuatan  seorang lelaki warga emas menembak kemaluan anak saudaranya sendiri kerana pertikaian melibatkan harta, lapor laman India.com.
Tertuduh yang dikenali sebagai Bhaga,  dilaporkan menembak kemaluan anak saudara lelakinya dalam kejadian di bandar Ajmer, negeri Rajasthan.
Bhaga melepaskan tembakan selepas dicabar mangsa, Hameed alias Mehboob yang kemudian dikejarkan ke Hospital Kerajaan Amritkaur selepas keadaannya menjadi semakin parah.
Video yang tular di Twitter itu dirakam sendiri oleh mangsa dalam pada Khamis lalu.
Pertengkaran bermula apabila Bhaga didakwa mengambil pasir dari tanah Hameed tanpa kebenaran.
Setelah dicabar Hameed, Bhaga mengacukan senapang ke arah kemaluan mangsa tanpa berfikir panjang dan melepaskan tembakan.

Polis bagaimanapun masih menjalankan siasatan terhadap kes tersebut. – Agensi


Wanita bawa anjing main gelongsor di taman permainan undang perbalahan
Oleh KOSMO!

26 Februari 2023, 4:33 pm
PETALING JAYA – Tular sebuah video memaparkan seorang wanita membawa anjing peliharaannya ke sebuah taman permainan sehingga mengundang pelbagai reaksi dan kecaman di media sosial.
Menerusi video berdurasi 36 saat itu, memaparkan gelagat beberapa ekor anjing sedang bermain gelongsor sambil ditemani oleh tuannya sebelum didekati seorang lelaki yang menegur perbuatannya itu.
“Saya nak cakap sikit ‘miss’ (cik), awak bawa anjing main dekat sini buat apa?” soal lelaki tersebut.
Sehubungan itu, wanita terbabit malah menyoal kembali dan tidak sedar bahawa perbuatannya itu salah di sisi undang-undang yang sudah ditetapkan pihak berkuasa tempatan (PBT).
“Ini siapa punya tempat, awak punya tempat ke? Biasa boleh sahaja,” ujar wanita itu.
Dalam pada itu, rata-rata orang melontarkan pelbagai pandangan sehingga menimbulkan perbalahan dalam kalangan mereka.

“Aunty (makcik) tu memang salah, tapi dia tak tahu dia buat salah. Kalau nak tegur, kena la elok-elok. Ambil masa terangkan kepada dia kepada salah bawa anjing ke taman permainan kanak-kanak,” kata Manjit.
“Anjing binatang bijak. Kalau tak main sehari, ia boleh murung. Anjing juga makhluk Allah dan berhak menggunakan bumi Allah yang luas ini,” ujar seorang lagi pengguna.
Bagaimanapun, seorang pengguna dikenali Jalaludin memberitahu bahawa terdapat undang-undang dikeluarkan pihak PBT berkaitan perkara terbabit.
“Biasa PBT akan letak papan tanda tapi tak tahulah PBT nak ambil tindakan atau tidak sebab taman pun macam rupa zaman purba,” ujarnya.
Difahamkan binatang peliharaan adalah dilarang untuk dibawa masuk kemana-mana taman namun boleh dikecualikan sekiranya penjaga membawa anjing melalui tali ikatan atau rantai.
Namun, penjaga perlu memastikan anjing tersebut tidak membuang air besar dalam mana-mana bahagian taman dan sekiranya gagal mematuhi, pesalah boleh didenda tidak melebihi RM2,000 atau penjara tidak melebihi satu tahun atau kedua-duanya. – KOSMO! ONLINE


Kucing milik jutawan tudung dilayan bak ‘puteri raja’
Oleh KOSMO!

26 Februari 2023, 4:39 pm
PETALING JAYA – Dilayan seperti seorang ‘puteri raja’. Itulah keistimewaan layanan diterima oleh dua ekor kucing dikenali Aspen dan Money milik jutawan tudung.
Menariknya, bukan sahaja diberi layanan istimewa, malah kucing tersebut juga turut disediakan sebuah bilik khas yang lengkap dengan katil, tilam, almari baju, tandas automatik dan ruangan berhawa dingin.
Selain itu, baju kucing-kucing tersebut juga direka oleh pereka fesyen terkenal antaranya Man Kajang.
Perkara tersebut telah dikongsi oleh pengasas Bawal Exclusive, Haliza Maysuri di laman TikToknya yang memaparkan ‘kemewahan’ yang disediakan kepada kucing kesayangannya.
“Bilik anak saya (kucing) bukan setakat beraircond (berhawa dingin), tetapi ada bilik khas, siap ada almari baju, tandas pun automatik, aircond 24 jam, siap ada katil, makanan import dari UK (United Kingdom)
“Insya-Allah saya akan jaga macam anak kandung,” kata jutawan tudung itu menerusi video di laman TikTok.

Tambah Hasliza, dia juga tidak suka ‘anak-anak’nya itu dipanggil kucing.
“Kalau nama anak awak tu Leha, panggillah Leha, takkan nak panggil manusia sahaja. Begitu juga dengan anak (kucing) saya nama dia Money, kena panggil Moneylah jangan panggil kucing sahaja, apa susah sangat,” tegasnya.
Susulan perkongsian itu, rata-rata pengguna TikTok teruja dengan keistimewaan dan ‘kemewahan’ yang disediakan jutawan terbabit kepada kucing peliharaanya.
“Hidup saya pun tak semawah kucing dia..untunglah kucing,”tulis @Shenoy Abdullah
“Bertuah sungguh kucing ni, manusia pun tak dapat macam ni,”ujar @puteri nabila.
Pada masa sama, pengguna juga mahu lebih banyak kucing jalanan diberikan layanan dan keistimewaan seperti yang dilakukan oleh jutawan tersebut.
“Rezeki kucing ini hidup mewah. Kesian nasib kucing-kucing jalanan. Harap ramai lagi yang akan adopt (ambil) kucing-kucing jalanan dan sediakan tempat yang sesuai,”kata @Mommy Buluss.-KOSMO! ONLINE


Pembangunan Kesedar Food Valley tangani isu keterjaminan makanan negara
Oleh MUHAMMAD AYMAN GHAFFA

26 Februari 2023, 6:09 pm
GUA MUSANG – Usaha kerajaan menerusi Lembaga Kemajuan Kelantan Selatan (Kesedar) yang membangunkan Kesedar Food Valley di sini merupakan langkah untuk memastikan isu keterjaminan makanan ditangani menerusi pengeluaran hasil pertanian di kawasan seluas 900 hektar tanah.
Timbalan Perdana Menteri, Datuk Seri Dr. Ahmad Zahid Hamidi berkata, Kesedar melaksanakan tiga projek utama menerusi Kesedar Food Valley iaitu Pertanian Hasil Baru, Penternakan Lembu Pedaging dan Agrotek Desa.
Menurutnya, setakat ini, tanaman jagung, nanas MD2, kelapa, labu, cili kulai, sayur-sayuran fertigasi selain tanaman kekal seperti durian dan dokong telah dijalankan di kawasan seluas 22 hektar di Agrotek Manik Urai, Kuala Krai.
“Selain itu, Kesedar turut membangunkan tanaman kopi jenis robusta di tanah seluas 60 hektar melalui kerjasama Nestle Malaysia menerusi Program Nescafe Grown Respectfully.
“Kesedar telah mengeluarkan dana sebanyak RM900,000 kepada anak syarikatnya, Kesedar Dagang Sdn. Bhd (KDSB) bagi memulakan usaha-usaha penternakan lembu pedaging bermula tiga tahun lalu,” katanya pada sidang akhbar selepas mengadakan lawatan ke Kesedar di sini hari ini.
Mengulas lanjut, Ahmad Zahid memberitahu, KDSB kini sedang mengusahakan ternakan lembu pedaging secara fidlot dan integrasi di Kesedar Sungai Asap dan Chalil di sini melibatkan kawasan seluas 150 hektar.- KOSMO! ONLINE


Malaysia lokasi tunggal Asia konsert jelajah Muse
26 Februari 2023, 6:01 pm
PETALING JAYA – Kuala Lumpur menjadi satu-satunya bandar di negara Asia yang akan disinggahi kumpulan rock terkenal dunia, Muse sempena konsert jelajah dunia mereka tahun ini.
Muse akan berkunjung ke Kuala Lumpur bagi melengkapkan siri jelajah, MUSE The Will of The People TOUR 2023 pada 29 Julai depan.
Kali terakhir kumpulan legenda dianggotai Matt Bellamy Chris, Wolstenholme dan Dominic Howard yang ditubuhkan pada 1994 itu sekitar 16 tahun lalu iaitu pada 2007 di Stadium Negara.
Konsert kumpulan itu yang dibawakan oleh Hello Universe PLT sekali gus menjadi sasaran penganjur untuk meletakkan Malaysia sebagai destinasi konsert pilihan bagi artis-artis global.
Kedatangan pemenang 70 anugerah muzik rock antarabangsa itu meleraikan penantian peminat setia apabila konsert secara langsung dan eksklusif hanya di Malaysia.
“Kami sangat berbesar hati untuk datang dan membuat persembahan di negara yang indah dan menakjubkan ini.

“Kami tidak sabar untuk berjumpa anda semua di sana. Kami akhirnya kembali ke Malaysia pada 29 Julai 2023,” kata Muse dalam satu kenyataan.
Di sebalik kesukaran membawa Muse ke Asia dan menjadikan Malaysia sebagai satu-satunya persinggahan jelajah Will of The People, konsert tersebut diharapkan akan menarik semua peminat kumpulan rock itu dari pelusuk negara dan benua seperti Asia Tenggara, Asia Utara dan Australia.
Hello Universe PLT menyasarkan antara 60,000 sehingga 100,000 kapasiti penonton memenuhi lokasi konsert yang akan diumumkan kelak.
“Dengan mengadakan konsert dan festival, secara tidak langsung ini merupakan cara terbaik membantu membaik pulih serta merangsang ekonomi negara yang terjejas akibat pandemik.
“Selain menarik kehadiran pelancong asing, kami juga dapat menyumbang kepada aktiviti penduduk tempatan,” kata Ketua Pegawai Eksekutif Hello Universe, Adam Ashraf.
Untuk rekod, kali terakhir Muse hadir ke Asia sekitar 2019 sempena penganjuran Singapore Grand Prix yang sebahagian dari jelajah konsert Teori Simulation.
Tiket pra-jualan konsert Muse dibuka bermula 2 Mac ini pukul 10 pagi, sementara yang dijual kepada awam bermula 3 Mac juga pada waktu yang sama. – KOSMO! ONLINE


Mahkamah: Keputusan saman A.Aida – Amelia Henderson 7 April ini
Oleh NUZULSHAM SHAMSUDDIN

26 Februari 2023, 4:24 pm
KUALA LUMPUR – Mahkamah Sesyen Sivil di sini, menetapkan 7 April ini bagi keputusan kes saman pelanggaran kontrak membabitkan syarikat produksi A.Aida Production Sdn. Bhd. dengan pelakon Amelia Henderson.
Perkara itu dimaklumkan oleh peguam Ashmadi Othman yang mewakili syarikat penerbitan itu selaku plaintif ketika dihubungi hari ini selepas prosiding secara dalam talian di hadapan Hakim Zulqarnain Hassan Jumaat lalu.
“Tarikh keputusan telah ditetapkan pada 7 April ini. Prosiding akan dijalankan secara Zoom (dalam talian),” kata peguam Ashmadi.
Sementara itu, peguam, Wan Nurliyana Abdul Rahman yang mewakili Amelia selaku defendan ketika dihubungi turut mengesahkan perkara tersebut.
Untuk rekod sepanjang perbicaraan yang bermula 1 November tahun lalu, seramai tiga saksi daripada plantif termasuk A.Aida atau nama sebenarnya Datuk Zaidah Awang, 53, dan tiga saksi defendan termasuk Amelia sendiri hadir untuk memberi keterangan.
Semasa perbicaraan seorang pengurus syarikat produksi memberitahu bahawa A.Aida Production Sdn. Bhd. terpaksa menanggung kerugian akibat pelanggaran perjanjian yang dilakukan Amelia.

Sementara Amelia atau nama sebenarnya Amelia Thripura Henderson, 28 tetap dengan pendirian menafikan melanggar kontrak ketika dia menerima tawaran dan membintangi drama berjudul Sekali Lagi Cinta Kembali.
Sebelum ini media melaporkan Amelia dan pelakon Idris Khan berdepan dengan tindakan saman daripada A. Aida kerana didakwa melanggar kontrak perjanjian sebuah drama seperti yang sudah ditandatangani sebelum ini.
A. Aida bersama sutradara drama, Sekali Lagi Cinta Kembali iaitu Rizal Baharuddin, sepakat membawa perkara tersebut ke muka pengadilan sekaligus memberi pengajaran kepada dua pelakon terbabit.
Bagaimanapun, saman melibatkan A.Aida dan Idris Khan berakhir dengan baik apabila kedua-dua pihak bersetuju menyelesaikannya di luar mahkamah sementara Amelia memilih untuk melawan kes saman itu. – KOSMO! ONLINE


Ku Li gagal cabar keputusan PRU15 Parlimen Gua Musang
Oleh ROSALWANI CHE SOH

26 Februari 2023, 3:58 pm
KOTA BHARU – Mahkamah Pilihan Raya di sini hari ini menolak petisyen yang dikemukakan oleh Barisan Nasional (BN) Parlimen Gua Musang, Tengku Razaleigh Hamzah untuk mencabar keputusan Pilihan Raya Umum ke-15 (PRU15) bagi parlimen tersebut.
Keputusan tersebut diputuskan oleh Hakim Mahkamah Tinggi Kota Bharu, Datuk Roslan Abu Bakar selepas mendapati kesemua tiga alasan yang dikemukakan oleh pihak pempetisyen iaitu Mohd. Azmi Mahmood, adalah cacat dan tidak matang dalam bantahan awal terbabit.
Sehubungan itu, Roslan memerintahkan Mohd. Azmi selaku wakil kepada Tengku Razaleigh membayar kos sebanyak RM25,000.
Roslan berkata, tempoh tarikh petisyen yang difailkan oleh Mohd. Azmi didakwa telah melebihi had masa ditetapkan selama 28 hari di bawah Seksyen 38 Akta Kesalahan Pilihan Raya 1954.
“Alasan kedua adalah peguam pempetisyen tidak mematuhi undang-undang yang juga ditetapkan di bawah akta yang sama.
“Selain itu, pempetisyen turut tidak mempunyai penjelasan yang kukuh bagi menyokong dakwaan sogokan dan rasuah pilihan raya yang terkandung dalam petisyen sebagai cacat, defektif dan tidak sah,” katanya.

Menurut Roslan, fakta itu juga tidak mempunyai butiran rasuah atau sogokan, termasuk tiada maklumat penerima dan tiada fakta lengkap mengenai pemberi rasuah.
Dalam prosiding itu, Mohd. Azmi diwakili barisan peguam yang diketuai Datuk Abu Bakar Isa Rahmat, Mohamed Baharudeen Mohamed Ariff dan Norhazira Abu Hayyan.
Pihak respondan iaitu Mohamad Azizi pula diwakili peguam Wan Rohimi Wan Daud, Nik Bahrum Nik Abdulllah, Yusfarizal Yusoff dan Mohd. Faizi Che Abu.
Kosmo! sebelum ini melaporkan, Mohd. Azmi yang mewakili Tengku Razaleigh atau lebih dikenali sebagai Ku Li memfailkan petisyen di Mahkamah Tinggi di sini bagi mencabar keputusan PRU15 bagi Parlimen berkenaan pada 3 Januari lalu.
Dalam petisyen itu, Mohd. Azmi menerusi barisan peguam menamakan tiga responden iaitu Mohd. Azizi, Pegawai Pengurus Pilihan Raya, Ab. Fatah dan Suruhanjaya Pilihan Raya Malaysia (SPR).
Mohamed Baharudeen yang mewakili Mohd. Azmi berkata, petisyen berkenaan dilakukan supaya keputusan PRU15 bagi Parlimen Gua Musang dibatalkan dan menggesa SPR mengadakan pilihan raya kecil bagi Parlimen itu.
Pada PRU15, Ku Li yang merupakan penyandang kerusi Parlimen Gua Musang selama lebih 10 penggal tewas tipis kepada calon PN, Mohd. Azizi yang memperoleh majoriti sebanyak 163 undi. – KOSMO! ONLINE


Isu penyondol tak ganggu fokus Sophia AlBarakbah
Oleh NUR EMIRA SAIZALI

26 Februari 2023, 4:10 pm
PUTRAJAYA – Pelakon Sophia AlBarakbah mengakui fokusnya melunaskan penggambaran drama Ku Akad Kau Dengan Bismillah tidak terganggu meskipun terpalit dengan dakwaan sebagai penyondol dalam rumah tangga pasangan selebriti Aliff Aziz dan Bella Astillah.
Menurut Sophia, 30, semua kru produksi termasuk para pelakon tidak pernah menyuarakan tentang isu tersebut semasa di set penggambaran.
“Semua orang di set penggambaran bekerja secara profesional. Sejak hari pertama kami bekerja, masing-masing fokus terhadap kerja dan tiada pun yang bercakap tentang perkara lain.
“Jadi, saya memang tidak terganggu sepanjang tempoh penggambaran,” katanya kepada Kosmo! Online selepas sidang akhbar Anugerah Drama Sangat, di sini hari ini.
Dalam pada itu, pelakon yang pernah membintangi drama Suamiku Seorang Pendosa itu tidak menyangka Ku Akad Kau Dengan Bismillah meledak sehingga menjadi bualan ramai dalam media sosial.
“Pada mulanya saya memang tak jangka mereka akan beri tumpuan tentang drama ini, ramai pula yang suka.

“Selalunya selepas tamat penggambaran baru drama meletup tetapi sebaliknya berlaku untuk kali ini. Saya gembira dengan respons dan pujian ramai mengenai jalan cerita serta keserasian antara pelakon,” jelasnya.
Disebabkan kerja keras untuk drama tersebut, dia hanya dapat menikmati waktu tidur sekitar empat hingga lima jam sehari.
“Semua orang bekerja keras dan saya pun hanya dapat tidur empat atau lima jam sehari.
“Namun bila lihat ramai suka, saya bangga dengan diri sendiri kerana sudah berikan yang terbaik untuk drama ini,” ujarnya.
Kehadiran Sophia ke acara pada hari ini mengejutkan ramai kerana Bella turut berada di lokasi sama namun mereka dilihat langsung tidak saling bertegur sapa.
Kedua-dua pelakon itu bertembung dalam kategori Drama Popular iaitu Suamiku Lelaki Pendosa dan Aku Tanpa Cintamu.
Terdahulu, dakwaan Sophia menjadi pengganggu rumah tangga Aliff mula menjadi bualan hangat apabila Bella mendedahkan seorang aktres kerap menghubungi suaminya.
Bella juga mendakwa aktres berkenaan mengaku jatuh hati dengan suaminya selepas bergandingan dalam drama Ku Akad Kau Dengan Bismillah.
Tidak tahan dengan gangguan dan sikap berdiam diri Sophia, Bella juga nekad memuat naik tangkap layar perbualan WhatsApp mereka dalam Instagram namun dipadam beberapa jam kemudian.
Sementara Aliff juga memberitahu tidak akan lagi berlakon bersama Sophia dalam mana-mana drama selepas ini bagi menghormati perasaan isterinya dan mengelak hal-hal tidak sepatutnya. – KOSMO! ONLINE


Dua NGO urus bantuan Malaysia ke Syria
Oleh AMREE AHMAD

26 Februari 2023, 3:50 pm
PUTRAJAYA – Kesemua 42 tan bantuan kemanusiaan disumbangkan pelbagai pihak dari Malaysia untuk mangsa gempa di Syria telah diuruskan dua badan bukan kerajaan (NGO).
Wisma Putra dalam satu kenyataan berkata, dua organisasi bebas tersebut ialah Persatuan Bulan Sabit Merah Syria (SARC) dan Jawatankuasa Palang Merah Antarabangsa (ICRC).
“Ia hasil laporan penilaian Pasukan Peninjau Khas Malaysia yang telah mengadakan sesi libat urus dengan wakil kerajaan Syria dan juga pihak-pihak berkepentingan.
“Dua buah pesawat angkut Tentera Udara Diraja Malaysia (TUDM) telah berlepas pada 18 Februari lalu untuk menghantar sumbangan tersebut,” katanya di sini, hari ini.
Kerajaan negara ini menghantar kumpulan misi itu pada 14 Februari lepas dan berada di Syria selama lima hari sehingga 19 Februari lalu bagi meninjau penghantaran bantuan.
Katanya, kesemua pesawat telah selamat mendarat di Lapangan Terbang Antarabangsa Aleppo di utara Syria yang berdekatan lokasi gempa pada 24 Februari lalu. – KOSMO! ONLINE


Manfaat internet dengan bijak – Raja Permaisuri Agong
Oleh KAMALIZA KAMARUDDIN

26 Februari 2023, 3:33 pm
KUALA NERUS – Raja Permaisuri Agong, Tunku Azizah Aminah Maimunah Iskandariah menasihatkan anak gadis termasuk ahli Persatuan Pandu Puteri Malaysia (PPPM) agar bijak memanfaatkan internet.
Baginda yang juga Penaung Diraja PPPM bertitah, internet yang menghubungkan dunia tanpa sempadan perlu dimanfaat bagi perkara yang berfaedah sahaja.
“Pada zaman sekarang, semua maklumat boleh dicapai melalui hujung jari sahaja. Terserah kepada kita untuk menapis apa jua perkara dengan sebaik-baiknya.
“Jika penilaian kita positif, maka positiflah perkara itu jadinya namun jika negatif, maka negatiflah penilaian tersebut,'” titah baginda sewaktu merasmikan sambutan Hari Peringatan Pandu Puteri Sedunia peringkat kebangsaan di sini, hari ini.
Tunku Azizah Aminah Maimunah bertitah, semua pihak terutama anak gadis perlu sentiasa berwaspada terhadap
pengaruh negatif dan ancaman internet.
Baginda bertitah, program Surf Smart (Layar dengan Bijak) dilaksanakan PPPM adalah pendekatan terbaik bagi membimbing generasi muda terutama ahli-ahlinya agar kekal selamat sewaktu melayari internet.

“Program Surf Smart perlu dikongsi seluas-luasnya dalam kalangan ahli Pandu Puteri di seluruh negara.
“Mereka perlu dididik cara untuk berhubung secara positif dan selamat, melindungi diri daripada ancaman, menghormati hak dan reputasi diri sewaktu melayari internet,” titah baginda. – KOSMO! ONLINE


Kes berita palsu meningkat
Oleh ASLIZA MUSA

26 Februari 2023, 3:26 pm
IPOH – Jumlah kes sebaran berita palsu di negara ini menunjukkan peningkatan mendadak sebanyak 35 kes pada bulan lalu berbanding 48 kes direkodkan sepanjang tahun lalu.
Timbalan Menteri Komunikasi dan Digital, Teo Nie Ching berkata, jumlah itu dilihat tinggi dan kebarangkalian untuk Suruhajaya Komunikasi dan Multimedia Malaysia (SKMM) menerima laporan berita palsu untuk disiasat pada tahun ini boleh mencapai lebih 350 kes.
“Sejak tahun 2020 hingga bulan lalu, jumlah kes disiasat SKMM adalah 444 kes. Bagi tahun lepas, hanya 48 kes sahaja dilaporkan tapi Januari tahun ini, nampak ada peningkatan kerana dalam tempoh sebulan, ada 35 kes telah disiasat.
“Jadi, berdasarkan tren ini, mungkin bagi sepanjang tahun ini kes yang disiasat akan capai lebih 350 kes,” katanya dalam sidang akhbar sempena lawatan kerja ke Perak di Medan Selera Stadium di sini, hari ini.
Menurut beliau, bagi memastikan kestabilan dan keharmonian negara tidak terancam, kementerian memberi fokus utama mengawal penyebaran berita palsu termasuk ucapan berunsur kebencian di media sosial.
Katanya, langkah itu termasuk melalui peranan dimainkan agensinya seperti Radio Televisyen Malaysia (RTM) dan Jabatan Penerangan serta kerjasama dengan penyedia media sosial untuk menurunkan segara kandungan yang tidak benar. – KOSMO! ONLINE


‘Datuk’ dalang ejen pembantu rumah asing secara haram
Oleh MOHD. HUSNI MOHD. NOOR

26 Februari 2023, 4:07 pm
PUTRAJAYA – Seorang individu bergelar Datuk dan isterinya ditahan Jabatan Imigresen Malaysia (JIM) kerana menjalankan kegiatan ejen pembantu rumah asing (PRA) secara haram.
Kedua-dua suspek ditahan dalam serbuan di sebuah kediaman di Shah Alam, Selangor pada 16 Februari lalu bersama 13 wanita warganegara Indonesia berumur 22 tahun hingga 47 tahun.
Ketua Pengarah Imigresen, Datuk Seri Khairul Dzaimee Daud berkata, pasangan suami isteri berusia 66 dan 56 tahun itu disiasat mengikut Seksyen 55E Akta Imigresen kerana disyaki membenarkan mana-mana pendatang asing tanpa izin (PATI) memasuki atau tinggal di dalam premis.
Beliau berkata, siasatan mendapati, kesemua warga asing itu masuk ke negara ini dengan menyamar sebagai pelancong menggunakan Pas Lawatan Sosial (PLS).
“Warga Indonesia tersebut akan dibekalkan sebagai pembantu rumah dan juga pekerja pembersihan.
“Mereka akan dikenakan bayaran antara RM3,500 hingga RM4,500 seorang sebagai bayaran perkhidmatan mengurus kemasukan yang akan dipotong melalui gaji bulanan.

“Dipercayai pasangan itu menjalankan aktiviti mengurus kemasukan dan pembekalan pembantu rumah secara haram bersama-sama ejen yang dikenali dari Indonesia,” katanya menerusi kenyataan akhbar, tadi.
Katanya, kesemua warga asing itu disyaki melakukan kesalahan mengikut Akta Imigresen 1959/1963 (Akta 155) dan juga kesalahan di bawah Peraturan-peraturan Imigresen 1963. – KOSMO! ONLINE


Amaran hujan berterusan seluruh negara hingga 1 Mac
Oleh HARRITH HISHAM

26 Februari 2023, 4:13 pm
PETALING JAYA – Jabatan Meteorologi (MetMalaysia) mengeluarkan ramalan hujan berterusan bagi negeri-negeri di Semenanjung termasuk barat dan tengah Sarawak serta timur Sabah sehingga 1 Mac ini.
Menurut MetMalaysia, ia berikutan luruan monsun dijangka berlaku sehingga awal Mac menyebabkan cuaca buruk berlarutan.
“Amaran angin kencang dan laut bergelora bagi perairan Laut China Selatan telah dikemas kini dan berkuat kuasa sehingga 1 Mac.
“Kenaikan paras laut dan risiko limpahan air di pesisir pantai turut dijangka berlaku melibatkan kawasan perairan Kelantan, Terengganu, Pahang dan Johor timur sehingga 28 Februari,” katanya dalam kenyataan, hari ini.
Sehubungan itu, orang awam dinasihatkan untuk sentiasa berwaspada dan boleh merujuk laman web MetMalaysia serta media sosial bagi mendapatkan maklumat yang terkini dan sahih. – KOSMO! ONLINE.


Beg RM263 didakwa ala guni bawang
Oleh KOSMO!

26 Februari 2023, 3:40 pm
PETALING JAYA – Sebuah beg tangan jenama butik terkemuka mencuri perhatian pengguna media sosial yang mendakwa rekaannya saling tidak tumpah seperti karung guni bawang.
Menerusi video yang dimuat naik oleh @freakayaisfreak di akaun TikToknya, kelihatan beg tangan tersebut di pamerkan di sebuah butik tempatan dengan harga bernilai RM263.
“Ini bukan biasa kita jumpa dekat pasar borong ke? Biasa satu guni RM3. Apa sudah jadi dengan industri fesyen kita ni?
“Kalau pergi beli kat pasar borong ni, beli tiga dapat RM10 tau,” katanya di dalam video tersebut.
Sehingga kini video tersebut telah meraih 1.1 juta tontonan, 101,300 tanda suka dan 1,847 perkongsian.
Tinjauan Kosmo! di ruangan komen ramai pengguna yang terhibur melihat video tersebut dan ada juga berniat untuk menjadikan guni bawang yang dibeli sebagai beg tangan selepas ini.

“Jangan lepas ini harga bawang dengan kentang naik harga pula gara-gara beg ini,” komen Eydah.
“Aku selalu beli bawang guni, kalau aku tahu aku jual je lepas dah guna. Mesti dah kaya aku sekarang sebab jual guni bawang,” komen Fatin pula. – KOSMO! ONLINE


Program Harmoni beri manfaat lebih 1,500 golongan kurang bernasib baik
Oleh HARRITH HISHAM

26 Februari 2023, 4:19 pm
PETALING JAYA – Lebih 1,500 golongan yang kurang bernasib baik melibatkan institusi kebajikan terpilih menerima manfaat daripada Program Harmoni yang dianjurkan Kementerian Perpaduan Negara (KPN) melalui Jabatan Perpaduan Negara dan Integrasi Nasional Negeri Sarawak sempena Minggu Keharmonian Antara Penganut Agama Sedunia.
Menterinya, Datuk Aaron Ago Dagang berkata, program tersebut merupakan salah satu inisiatif di bawah Program Kembara Perpaduan seperti mana yang diumumkan dalam Belanjawan 2023.
“Selari dengan agenda membangun Malaysia Madani, program ini adalah satu ikhtiar dalam menjamin keharmonian dan perpaduan rakyat.
“Selain itu, ia juga bertujuan menyebarluas mesej toleransi dalam usaha mengekalkan keamanan dan kesejahteraan dalam kalangan rakyat Malaysia,” katanya dalam kenyataan, hari ini.
Kata beliau, dengan bertemakan Malaysia Madani dalam kepelbagaian agama, program yang berlangsung di seluruh negara bermula dari 18 hingga 26 Februari itu telah memberi manfaat kepada lebih 1,500 golongan kurang bernasib dari institusi kebajikan terpilih.
“Program ini turut menerima penglibatan pelbagai pihak dalam aktiviti kesukarelawanan termasuk agensi kerajaan, pemimpin tempatan, komuniti, pelajar Institut Pendidikan Tinggi, pelajar sekolah, pertubuhan bukan kerajaan (NGO) dan Kawasan Rukun Tetangga (KRT).

“Di Negeri Sarawak, sebanyak 260 kotak Rahmah telah diagihkan kepada warga emas pelbagai agama,” ujarnya.
Dalam pada itu, Aaron berharap agar program kerjasama strategik antara kementerian dan penglibatan NGO pelbagai kaum ini dapat diperluas memandangkan ia dapat memberikan sumbangan kepada komuniti setempat. – KOSMO! ONLINE


Mindef sahkan beli 18 pesawat tempur FA-50 RM4.08 bilion
Oleh DIYANATUL ATIQAH ZAKARYA

26 Februari 2023, 3:15 pm
MELAKA – Kementerian Pertahanan (Mindef) mengesahkan pembelian 18 buah pesawat tempur ringan jenis FA-50 bernilai RM4.08 bilion bagi kegunaan Tentera Udara Diraja Malaysia (TUDM).
Timbalan Menterinya, Adly Zahari berkata, pembelian itu dibuat menerusi satu perjanjian yang telah dimeterai dengan pihak Korea Aerospace Industries Co. (KAI) pada Jumaat lalu.
Beliau berkata, pembelian itu merupakan satu keperluan semasa dan dilihat lebih bersesuaian bagi aset Angkatan Tentera Malaysia (ATM) berbanding tiga lagi jenis pesawat iaitu jet Tejas dari India, JF-17 (Pakistan), MIG-35 (Russia) dan Hurizet (Turki).
“Pada hari Jumaat lalu, kita tandatangan memorandum perjanjian (MoA) pembelian kepada 18 unit FA-50 dari Korea Selatan dan penghantaran paling awal diterima pada 2026.
“Poses perolehan itu bersesuaian juga dengan dasar pertahanan negara kita, juga dengan Kertas Putih Pertahanan,” katanya dalam sidang akhbar selepas Majlis Pelancaran Pusat Khidmat Rakyat Parlimen Alor Gajah di Durian Tunggal di sini, hari ini.
Sebelum ini, agensi berita Yonhap dalam kenyataan melaporkan, KAI memeterai perjanjian dengan Kementerian Pertahanan untuk mengeksport 18 pesawat FA-50.

KAI iaitu pengeluar tunggal pesawat dari Korea Selatan memenangi perjanjian bernilai AS$920 juta bersamaan RM4.08 bilion dan proses penghantaran aset tersebut dijangka bermula pada 2026.
Ditanya mengenai Belanjawan 2023 yang dibentangkan Perdana Menteri, Datuk Seri Anwar Ibrahim kelmarin, beliau berkata peruntukan sebanyak RM500 juta dilihat mampu menyelesaikan masalah perumahan dihadapi warga ATM.
“Peruntukan besar ini iaitu RM500 juta berbanding RM90 juta pada sebelum ini dapat digunakan untuk penyelenggaraan rumah warga ATM.
“Saya fikir jumlah itu memang selama ini yang kita tunggu-tunggu kerana penyelenggaraan isu ini bertahun-tahun tidak selesai,” jelasnya. – KOSMO! ONLINE


Remaja maut rempuh van balik kenduri
Oleh DIYANATUL ATIQAH ZAKARYA

26 Februari 2023, 2:24 pm
MELAKA – Seorang remaja maut selepas motosikal ditunggangi merempuh sebuah van yang membawa penumpang pulang dari majlis perkahwinan di Bukit Rambai, di Jalan Ayer Molek di sini, semalam.
Dalam kejadian kira-kira pukul 4.40 petang itu, mangsa, Muhammad Syafiq Amir Sahafuddin, 19, meninggal dunia di tempat kejadian akibat kecederaan parah di kepala.
Ketua Polis Daerah Melaka Tengah Asisten Komisioner Christopher Patit berkata, kemalangan dipercayai berlaku selepas mangsa yang menunggang motosikal jenis 135 LC melanggar bahagian sisi sebuah van dari arah bulatan Ayer Molek ke Kampung Solok Gaung.
“Setiba di lokasi, van itu dikatakan ingin masuk ke simpang Jalan Imam di sebelah kiri, namun tiba-tiba mangsa yang datang dari arah belakang telah melanggar bahagian sisi sebelah kiri hadapannya,” katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, akibat kemalangan itu, mangsa telah terbabas ke kiri jalan dan disahkan meninggal dunia di tempat kejadian oleh pegawai perubatan.
“Kita telah ambil darah pemandu van bagi mengesan kandungan alkohol dan dadah dalam darah dan mayat mangsa telah dihantar ke Unit Forensik Hospital Melaka bagi proses bedah siasat,” katanya. – KOSMO! ONLINE


Pemuda maut motosikal terjunam dalam sungai
Oleh SYED AZLAN SAYED HIZAR

26 Februari 2023, 3:03 pm
ARAU – Seorang pemuda maut selepas motosikal yang ditungganginya terbabas lalu terjunam ke dalam Sungai Tambun Tulang di sini, hari ini.
Mayat mangsa, Mohd. Syafidu Arifin, 27, yang bekerja sendiri dari Kampung Pida 3 Semut Gatal dekat sini, ditemui anggota bomba kira-kira pukul 11.07 pagi ini.
Ketua Polis Daerah Arau, Superintendan Ahmad Mohsin Md. Rodi berkata, pihaknya menerima panggilan berhubung kejadian pada pukul 8.27 pagi tadi dan gerakan mencari digerakkan oleh Jabatan Bomba dan Penyelamat (JBPM) Arau.
“Pada pukul 8.50 pagi, pasukan penyelamat berjaya naikkan sebuah motosikal dalam sungai berdekatan lokasi mangsa dilaporkan jatuh manakala mangsa kemudiannya ditemui Anggota Pasukan Penyelamat Di Air (PPDA) kira-kira 15 meter dari lokasi mangsa terjatuh,” katanya dalam satu kenyataan di sini, hari ini.
Tambahnya, siasatan awal mendapati mangsa telah hilang kawalan lalu terbabas dan terjunam ke dalam sungai bersama motosikal ditungganginya.
“Mayat mangsa dibawa ke Hospital Tuanku Fauziah, Kangar, untuk proses bedah siasat dan kes disiasat di bawah Seksyen 43(1) Akta Pengangkutan Jalan 1987,” katanya. – KOSMO! ONLINE


Isteri sertai APMM ikut jejak suami
Oleh NORHAFIZAN ZULKIFLI

26 Februari 2023, 2:38 pm
KUANTAN – Ibu dua anak tekad mengikut jejak suami dengan menyertai Agensi Penguatkuasaan Maritim Malaysia (APMM) selepas mengagumi kerjaya suaminya itu.
Yusnia Ismail,31, berkata, dia bangga dengan suaminya kerana sentiasa bersedia untuk negara malah sanggup melaporkan diri untuk bertugas walaupun sedang bercuti.
Suaminya, Leftenan Madya Maritim, Nur Mohd Farhan Mohd Amin, 33, dari Lumut, Perak telah berkhidmat dalam APMM sejak 2017.
“Saya memohon melalui SPA (Suruhanjaya Perkhidmatan Awam Malaysia) dan dapat panggilan daripada APMM jadi saya teruskan sehingga sampai peringkat terkhir, saya cabar diri saya, kalau suami saya boleh buat, saya pun boleh buat.
“Tetapi cabaran terbesar saya lalui ketika menjalani latihan ialah apabila terpaksa berpisah dengan anak-anak kerana saya tidak pernah berpisah lama dengan anak sebelum ini.
“Setiap kali saya rasa penat terutamanya ketika latihan berlari setiap pagi, saya akan fikir saya datang ke sini dan tinggalkan anak-anak jadi nekad tidak akan berhenti di pertengahan jalan,” katanya.

Yusnia yang berasal dari Muadzam Shah, Rompin, bukan sahaja berjaya menamatkan latihan malah diumumkan sebagai Pelatih Terbaik Wanita pada Majlis Istiadat Perbarisan Tamat Latihan Leftenan Muda Maritim Siri 11 2022 di Akademi Maritim Sultan Ahmad Shah (AMSAS), di sini, semalam.
Bercerita lanjut tentang anugerah yang diterima, Yunia memberitahu, kejayaannya itu adalah berikutan hasil bimbingan jurulatih yang terbaik, selain berada dalam kumpulan dan tempat latihan yang bagus.
Dalam pada itu, suaminya, Nur Mohd Farhan berkata, dia tidak menjangka isterinya mahu menyertai APMM namun menyokong keputusan pasangannya itu.
“Cara kerja di agensi ini berbeza, jadi untuk dia faham kerja saya elok juga dia menyertai agensi ini. Namun pada mulanya saya tidak rasa dia serius ketika memberitahu dia mahu hadir temuduga APMM.
“Pada mulanya saya tak sanggup juga sebab memikirkan dia terpaksa melalui latihan fizikal dan fikir mungkin akan membebankannya, jadi saya tidak terlalu menekan namun dia berjaya membuktikan bahawa dia mampu mengharunginya,” ujarnya. – KOSMO! ONLINE


Agih wang peruntukan sama rata, Menteri Besar Perak wajar dicontohi
Oleh WAT KAMAL ABAS

26 Februari 2023, 1:08 pm
BAGAN SERAI – Tindakan Menteri Besar Perak, Datuk Seri Saarani Mohamad, memberi peruntukan sama rata ķepada 59 Ahli Dewan Undangan Negeri (ADUN) termasuk pembangkang disifatkan sebagai pemimpin berwibawa.
ADUN Kuala Kurau, Datuk Abdul Yunus Jamahri berkata, ia menandakan beliau adalah profesional sebagai seorang pemimpin negeri dan memahami masalah yang dihadapi rakyat di Perak.
“Walaupun jumlah peruntukan yang diberi kecil, namun sedikit sebanyak dapat membantu pembangunan berskala kecil dan ADUN kawasan dapat menjaga kebajikan rakyat di kawasannya.
“Sikap itu wajar untuk dicontohi pemimpin-pemimpin lain termasuk Perdana Menteri agar kebajikan rakyat terpelihara,” katanya selepas menyampaikan sumbangan bantuan kembali ke sekolah di Pusat Khidmat Dun Kuala Kurau disini, hari ini.
Menerusi program tersebut katanya, seramai 165 orang murid dan pelajar dari 17 buah Sekolah Menengah, Sekolah Kebangsaan, Sekolah Cina dan Tamil menerima bantuan melalui kerjasama dengan Pejabat Pendidikan Daerah (PPD)Kerian. – KOSMO! ONLINE


Komen IG bekas isteri, Hafidz Roshdi dituduh mental, psiko
Oleh MOHAMMAD SHAHEMY AZMI

26 Februari 2023, 1:55 pm
PETALING JAYA – “Pergh! Pakai braces (pendakap gigi) dah. Tahniah.”
Itu komen yang ditinggalkan oleh pelakon kontroversi Hafidz Roshdi pada ruangan komen gambar dimuat naik bekas isterinya, Nurul Shuhada dalam Instagram sehingga mendapat ratusan kecaman daripada netizen.
Menerusi hantaran yang dimuat naik dalam Instagram miliknya kelmarin, Shuhada berkongsi foto terkini dirinya ketawa sehingga menampakkan giginya yang baru dipasang pendakap gigi.
“Salam Jumaat. Alhamdulillah Shu (dirinya), Humairah dan Umar (anak-anak) baik-baik sahaja di sini. Doakan yang baik untuk kami,” tulis Shuhada.
Bagaimanapun, tindakan Hafidz meninggalkan komen pada gambar tersebut seperti seolah-olah tiada apa-apa berlaku sehingga membuatkan netizen berasa geram dan mendakwa dia mengalami masalah mental.
Rata-rata pengguna Instagram mengecam tindakan pelakon drama Aku Seorang Perempuan itu dan berasa pelik sekiranya dia tidak mengetahui bekas isterinya itu memakai pendakap gigi.

“Eh! Sampaj bini (isteri) sendiri pakai pendakap gigi pun tak tahu? Nampak sangat tak pernah ada di rumah,” ujar seorang netizen.
Pada masa sama, netizen juga menganggap Hafidz tidak ubah seperti seorang lelaki psiko dan tidak tahu malu kerana masih berani meninggalkan komen pada gambar bekas isterinya walaupun telah menceraikan wanita itu.
“Psiko agaknya,” kata seorang netizen.
“Sumpah psiko,” kata seorang lagi netizen.
Tidak kurang juga ada segelintir netizen berpendapat Hafidz seperti mengalami masalah mental dan memerlukan sokongan.
“Gaya dia ini memang tekanan. Sakit mental dia tak berapa nak okey. Memang perlukan sokongan,” kata seorang pengguna Instagram.
Kemelut rumah tangga Shuhada dengan Hafidz yang sebelum ini didakwa curang sampai ke kemuncak apabila pelakon itu melafazkan cerai talak satu bersaksikan keluarga menerusi telefon.
Difahamkan, Shuhada akan memfailkan pengesahan lafaz cerai pada 1 Mac ini yang jatuh pada hari lahirnya. – KOSMO! ONLINE


[VIDEO] Jemaah umrah di KLIA terkejut lihat peminat aktor Korea ‘menggila’
Oleh KOSMO!

26 Februari 2023, 2:06 pm
PETALING JAYA – Kekecohan orang ramai di Lapangan Terbang Antarabangsa Kuala Lumpur (KLIA) semalam, akhirnya terjawab dengan ketibaan pelakon terkenal Korea Selatan, Park Seo Joon, di Malaysia.
Menerusi video yang dimuat naik oleh @ariffsyauqi di TikTok, kelihatan peminat-peminat Seo Joon berlari dan menjerit ketika menyambut ketibaannya.
Pengguna tersebut kemudiannya membandingkan situasi tersebut dengan jemaah umrah yang sedang menunggu untuk berlepas ke Tanah Suci, tidak jauh dari kawasan terbabit.
Kelihatan jemaah umrah tersebut ‘terlopong’ dan terhibur dengan gelagat peminat-peminat setia aktor Korea Selatan itu.
Video tersebut kemudiannya mendapat perhatian pengguna media sosial yang rata-ratanya terdiri daripada peminat Seo Joon, tidak berpuas hati dengan perbandingan tersebut.
“Tidak perlu nak banding-bandingkan orang sambut artis dan orang nak pergi umrah. Lebih baik fokus dekat ibadah,” komen seorang pengguna.

“Mereka nampak gembira. Biarlah, setiap orang ada minat masing-masing kan. Kita hormati satu sama lain,” luah seorang lagi pengguna.
Namun, ada juga yang menganggap perkara tersebut keterlaluan kerana seperti ‘mengagungkan’ artis tersebut.
“Sama macam hari itu masa Lee Min Ho datang. Terjerit-jerit dan berlari sampai selipar bersepah pun dorang tidak ingat apa dah. Langgar budak pun dah takde ambik kisah,” komen pengguna lain.
Sehingga kini video tersebut telah mendapat 134,200 tontonan, 13,500 tanda suka dan 1,065 perkongsian. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Tom, Fuad Rahman nikah hari ini di Batam, Indonesia
Oleh MOHAMMAD SHAHEMY AZMI

26 Februari 2023, 2:45 pm
PETALING JAYA – Pasangan penyanyi Tom dan Fuad Rahman diketahui akan mendirikan rumah tangga apabila bakal bernikah dalam sebuah majlis yang diadakan secara tertutup hari ini di Batam, Indonesia.
Menerusi perkongsian yang dimuat naik Tom atau nama lengkapnya Raja Farah Afzal Raja Ikram dalam InstaStory miliknya sekitar sejam lalu, penyanyi itu berkongsi gambar jarinya yang dihiasi inai serta menyarung sebentuk cincin.
“Semoga urusan kami dipermudahkan hari ini,” tulis Tom ringkas.
Menerusi hantaran berbeza, penyanyi berusia 37 tahun itu turut berkongsi video pendek menunjukkan Fuad sedang bergurau senda dengan ibunya di dalam bilik dipercayai di hotel.
“Sempat manja-manja dengan mama dia dulu sebelum masing-masing nak bersiap untuk nikah sekejap lagi,” tulis Tom.
Sementara itu, pengurusnya, Aalan ketika dihubungi Kosmo! Online untuk mendapatkan butiran lanjut mengenai majlis pernikahan tersebut bagaimanapun enggan untuk mendedahkan sebarang maklumat atas alasan berpegang pada janji.

“Betul mereka nikah hari ini. Tapi lokasinya bukan di sekitar sini (ibu kota). Susah saya nak cakap sebab saya pegang amanah orang,” ujarnya.
Dalam satu kenyataan yang dikongsikan bekas peserta Gegar Vaganza musim kesembilan itu (GV9), Tom memaklumkan majlis persandingan akan diadakan selepas sambutan Hari Raya Aidilfitri nanti dan mereka merancangan menjemput ramai kenalan.
“Nikah (hanya dihadiri) keluarga dahulu, lepas raya kita bersanding, ajak semua okey,” katanya.
Terdahulu, Tom dan Fuad tidak menyembunyikan hubungan mereka apabila secara terbuka memberitahu sedang menjalinkan hubungan cinta pada Disember tahun lalu selepas bertemu dalam program GV9.
Pasangan itu sebelum ini pernah menjadi kekasih selama beberapa tahun sejak 2005 sebelum berpisah kerana Fuad berdepan hukuman penjara.
Untuk rekod, Fuad pernah mendirikan rumah tangga sebanyak dua kali, manakala Tom pula pernah berkahwin sebanyak tiga kali, namun semuanya berakhir dengan perpisahan. – KOSMO! ONLINE


Kerajaan sedia tanah untuk golongan miskin tegar, B40 bertani, jana pendapatan
Oleh AHMAD SHAHERMAN SHAMSURI

26 Februari 2023, 1:38 pm
AMPANG – Kerajaan akan menyediakan kira-kira 324 hektar tanah untuk membantu golongan B40 dan miskin tegar bagi tujuan pertanian sekali gus membantu mereka menjana pendapatan.
Menteri Ekonomi, Rafizi Ramli berkata, langkah tersebut adalah sebahagian daripada program Inisiatif Pendapatan Rakyat (IPR) khusus untuk membantu lebih 3 juta golongan B40 dan miskin tegar seluruh negara.
Jelasnya, selain penyediaan tanah, kerajaan juga akan membuka peluang kepada sokongan modal dan latihan.
“Bermula 324 hektar melibatkan tanah Kerajaan Persekutuan dan kerajaan negeri manakala sasaran kita adalah kira-kira 5,000 ekar tahun ini. Tanah-tanah ini termasuk tanah rizab kecil seperti tanah pembentungan dan tanah rintis elektrik.
“Semua tanah-tanah ini boleh dibuka kepada orang ramai untuk menanam dan kalau ekosistem ini berjaya, kita harap ia dapat menurunkan harga (barang) kerana kita dapat mengatasi pembekalan setempat,” katanya pada Majlis Pelancaran IPR di sini, hari ini.
Mengulas lanjut, Rafizi berkata, bagi menjayakan program itu juga, beliau akan ke seluruh negeri untuk bertemu dengan menteri besar bagi memohon penggunaan tanah kosong milik kerajaan negeri.

“Ini kerana apabila kita buka permohonan menyertai IPR ini, akan ramai yang akan memohon untuk mengusahakan tanah.
“Sebab itu menjadi tanggungjawab kementerian saya untuk menyelaraskan perkara ini supaya peluangnya (mengusaha tanah kosong) dibuka seluas-luasnya kepada golongan sasar seluruh negara,” jelasnya.-KOSMO! ONLINE


Pemandu e-hailing didakwa kurang ajar, suruh pelanggan pandu sendiri
Oleh KOSMO!

26 Februari 2023, 2:48 pm
PETALING JAYA – Seorang pelanggan meluahkan kekecewaan apabila berhadapan dengan seorang pemandu e-hailing yang didakwa bertindak kurang ajar kerana enggan memberi kerjasama.
Menerusi perkongsian Amin Nurazmi di Twitter miliknya, dia memaparkan dua tangkap layar perbulannya bersama individu terbabit dan ingin membatalkan tempahan kerana kerana tidak mahu menunggu lama.
Berdasarkan tangkap layar itu, pemandu tersebut turut meminta Amin untuk memandu sendiri sekiranya ingin cepat.
“Hi, nak tunggu ke? Saya tengah makan, cik la ‘cancel’ (batal) tempahan lagipun saya letak pinggan di meja. Sama ada nak tunggu atau buat tempahan baharu.
“Kalau nak cepat ‘drive’ (pandu) sendiri cik. Saya ni manusia bukan robot,” ujar pemandu terbabit.
Tangkap layar perbualan seorang pelanggan dan pemandu e-hailing yang dimuat naik di sosial media.
Sehubungan itu, Amin mengakui tidak berpuas hati menerima layanan yang disifatkan sebagai kurang ajar.

“Pemandu e-hailing kurang ajar, dah ‘accept’ (terima) tempahan, tetapi tengah makan. Suruh dia ‘cancel’ (batal) dia tak nak.
“Lepastu tu loyar buruk. Dah buat aduan di syarikat berkenaan tetapi macam biasa. Cakap akan ambil tindakan namun tak nak kongsi hasil tindakan,” katanya bersama hantaran tersebut.
Dalam pada itu, dia turut memuat naik maklum balas yang diterima daripada syarikat terbabit mengatakan dia dibenarkan untuk membatalkan tempahan tanpa dikenakan sebarang caj.
Bagaimanapun, Amin memberitahu, dia sengaja membiarkan tempahan tersebut kerana ingin berjumpa dengan pemandu terbabit.
“Saya saja tak nak batalkan. Nak tengok dia berani tak jumpa depan. Hujung-hujung dia (pemandu) batalkan tempahan. Ada yang pernah jumpa pemandu macam ini?,” soalnya.
Meskipun begitu, tinjauan Kosmo! di ruang komen mendapati orang ramai tidak menyalahkan pemandu itu sebaliknya mempersoalkan sistem yang digunakan pakai syarikat perkhidmatan berkenaan.
“Ramai salahkan pemandu tetapi dengan sistem harga baharu ini, kesian pada pemandu. kadang-kadang lokasi ‘pickup’ (ambil) terlalu jauh dan juga ia ‘auto accept’ (terima tempahan automatik),” kata Wan.
“Untuk kes sebegini, ada dua pihak yang memang akan terluka. Yang buat e-hailing akan faham situasi pemandu. Situasi pelanggan pula, akan sakit hati bila kena macam ini. Maka pihak yang mempunyai kuasa tolong lakukan sesuatu,” ujar seorang pengguna. – KOSMO! ONLINE


Masa tak sesuai kenaikan gaji – Anwar
Oleh Abdul Rahman Razali

27 Februari 2023, 11:01 pm
Masa tak sesuai kenaikan gaji – Anwar | 15 MINIT MMTV 27 FEBRUARI 2023.


Suspek ragut beg tangan diburu polis
Oleh ASLIZA MUSA

27 Februari 2023, 10:54 pm
IPOH – Polis sedang memburu suspek kes ragut beg tangan seorang wanita di Jalan Anggerik, Kampung Manjoi Tambahan di sini kelmarin.
Ketua Polis Daerah Ipoh, Asisten Komisioner Yahaya Hassan berkata, pihaknya mengesan video tular kejadian ragut itu hari ini selepas dimuat naik melalui laman sosial Twitter.
Katanya, semakan mendapati kejadian itu berlaku pukul 9.39 pagi, kelmarin di mana satu laporan polis telah pun dibuat mangsa.
“Semasa kejadian, mangsa berusia 63 tahun sedang berjalan di tepi jalan sebelum beg tangannya diragut penunggang motosikal dari arah belakang.
“Antara barang yang dilarikan suspek ialah wang tunai RM1,500, telefon bimbit dan dokumen peribadi lain. Mangsa tidak cedera dalam kejadian itu,” katanya di sini hari ini.
Menurut beliau, siasatan kes dijalankan mengikut Seksyen 392 Kanun Keseksaan kerana samun dan usaha sedang dijalankan bagi mengesan suspek yang masih bebas. – KOSMO! ONLINE


PM terima kunjungan Menteri Luar Negeri Australia
Oleh KOSMO!

27 Februari 2023, 10:56 pm
PETALING JAYA – Perdana Menteri, Datuk Seri Anwar Ibrahim telah menerima kunjungan hormat daripada Menteri Luar Negeri Australia, Senator Penny Wong, di Putrajaya, hari ini.
Menerusi hantaran di Twitternya, Anwar berkata, semasa pertemuan tersebut, isu-isu yang berkepentingan telah dibincangkan bersama termasuklah kerjasama ekonomi, dasar luar dan perkembangan serantau.
“Australia merupakan salah satu rakan rapat dan penting bagi Malaysia. Senator Wong juga menyampaikan salam daripada Perdana Menteri Albanese.
“Beliau turut menjemput saya untuk menghadiri Mesyuarat Pemimpin Tahunan Malaysia-Australia, di bawah pelaksanaan Rakan Kerjasama Komprehensif Strategik (CSP) di Australia pada tahun ini,” katanya.
Sementara itu, Menteri Luar Negeri, Datuk Seri Zambry Abdul Kadir juga telah menerima kunjungan hormat Penny Wong dalam hari yang sama.
Menerusi hantaran Facebook Wisma Putra, kedua-dua Menteri Luar Negeri dilihat saling bertukar pandangan berhubung status kerjasama dua hala serta isu-isu serantau dan antarabangsa, termasuklah ASEAN, Myanmar dan Australia – United Kingdom – Amerika Syarikat (AUKUS).

Ini merupakan kunjungan kali kedua buat Penny Wong yang juga anak kelahiran Kota Kinabalu, Sabah, ke Malaysia selepas lawatan julung kali ke negara ini selama tiga hari bermula 28 Jun lalu.
Wisma Putra turut berkata Malaysia dan Australia menjalinkan kerjasama erat dalam pelbagai sektor termasuk pertahanan, sains dan teknologi, pendidikan, memerangi keganasan, perdagangan dan pelaburan.
Jumlah dagangan dua hala antara kedua-dua negara pada 2022 meningkat dengan ketara sebanyak 55.4 peratus kepada RM88.65 bilion (US$20.05 bilion), menjadikan Australia sebagai rakan dagang ke-10 terbesar di peringkat global bagi Malaysia. – KOSMO! ONLINE


Isteri pendakwah Ustaz Farid Ravi meninggal dunia
Oleh KOSMO!

27 Februari 2023, 9:30 pm
PETALING JAYA – Isteri kepada pendakwah Prof. Madya Datuk Dr.Mohd Ravi atau lebih dikenali Ustaz Farid Ravi iaitu Datin Hajah Suziana Mohd Soyong dimaklumkan telah menghembuskan nafas terakhir di Hospital Serdang sekitar pukul 5.40 petang tadi.
Berita duka itu disampaikan oleh pendakwah terbabit menerusi laman Facebook rasminya pada pukul 6.21 petang.
“Kepada semua yang mengenali isteri saya, mohon doakan kebaikan dan keampunan untuk Allahyarham. Juga mohon dimaafkan salah dan silap sekiranya ada berhutang mohon dihalalkan atau tuntutlah hutang daripada saya,” katanya dalam hantaran hari ini.
Menurut beliau, solat jenazah diadakan selepas solat Isyak di Masjid Bandar Seri Putra, Bangi.
“Perginya insan yang paling mengenali saya dan banyak jasanya. Abang doakan agar Ummi ditempatkan bersama para solihin.
“Semoga Abah kuat jaga hadiah Ummi enam orang dengan baik. Tenanglah Ummi di sana,” katanya. – KOSMO! ONLINE.


Majlis Ulama UMNO berperanan didik, tarbiah ahli parti
Oleh NURUL IZZATI ZAINI

27 Februari 2023, 8:19 pm
PETALING JAYA – Majlis Ulama UMNO (MUU) berperanan dalam mendidik dan mentarbiah ahlinya supaya selaras dengan asas dan tujuan parti, sekali gus beristiqamah dengan Islam.
Pengerusinya, Datuk Dusuki Ahmad berkata, majlis itu turut berperanan dalam menasihati parti selain mempertahankan Islam sebagai agama Persekutuan, namun masih menghormati kebebasan beragama.
“MUU juga berperanan dalam menasihati kerajaan agar sentiasa bertindak selaras dengan Perkara 3 (1) Perlembagaan Malaysia iaitu Islam sebagai agama Persekutuan.
“Dalam masa sama, MUU akan memainkan peranan penting dalam menangani isu semasa melibatkan kepentingan umat Islam di dalam dan luar negara,” katanya dalam kenyataan hari ini.
Tambahnya, Mesyuarat Anggota Tertinggi turut telah meluluskan 30 Mercu Tanda MUU antaranya adalah Program Halaqah, Sidang Muzakarah Meja Bulat MUU dan menjadikan Surau Rahman WTC sebagai antara pusat aktiviti keilmuan Islam.
Terdahulu, MUU mengadakan Mesyuarat Tertinggi kali pertama yang dipengerusikan Dusuki selepas diumumkan penubuhannya oleh Presiden UMNO, Datuk Seri Ahmad Zahid Hamidi dalam Perhimpunan Agung UMNO 2022 pada 13 Januari lalu.

Difahamkan, struktur rasmi MUU terbahagi kepada tiga iaitu Anggota Tertinggi, Panel Muzakarah dan Anggota.
Anggota Tertinggi terdiri daripada Pengerusi, Timbalan Pengerusi, Setiausaha Eksekutif, tidak lebih daripada 10 anggota dan Pengerusi-Pengerusi Biro Agama UMNO Negeri dan Wilayah, manakala Panel Muzakarah terdiri daripada ulama dan ilmuwan Islam dalam dan luar parti yang dilantik oleh Majlis Ulama.
Anggota Majlis Ulama pula terbuka keanggotaannya kepada lepasan pengajian Islam dari institut pengajian tinggi atau institut pengajian tradisional Islam atau tokoh yang diperakui keilmuannya dalam pengajian Islam. – KOSMO! ONLINE


Ramai pergi umrah untuk ‘content’ semata-mata
Oleh KOSMO!

27 Februari 2023, 11:42 pm
PETALING JAYA – Pendakwah selebriti, Ustaz Abdullah Khairi meluahkan rasa kecewa apabila mendakwa segelintir pihak yang pergi menunaikan ibadah umrah hanya bertujuan untuk ‘content’ (kandungan) semata-mata.
Beliau berkata, ada juga pihak yang bersikap pentingkan diri sehingga bertindak seperti menghambakan para ustaz dan mutawif yang memimpin para jemaah.
“Kadang hati ini rasa susah hati bila bawa orang pergi umrah kerana yang pergi ini bukan nak pergi sangat, macam nak pergi makan angin sahaja. Ada yang pergi umrah semata-mata dia rasa duit banyak. Bila sampi sana dia buat kita macam hamba. Suruh angkat beg dan beli barang.
“Dalam hati geram tetapi kita sabarlah. Kita bawa dia dengar tazkirah pun tak ada pengisian. Sebab apa dia datang mungkin dia niat nak duduk hotel lima bintang,” katanya dalam sesi ceramahnya baru-baru ini.
Dalam pada itu, Abdullah berkata, ramai di antara mereka juga pergi umrah bukan kerana inginkan keinsafan sebaliknya hanya ingin menunjuk-nunjuk.
“Kadang-kadang buat ‘content’ nak tunjuk kata hebat di Mekah. Betullah tuan-tuan, akhir zaman ini orang pergi Mekah bukan untuk menyucikan hati,” ujarnya.

Sehubungan itu, beliau juga meminta agar mana-mana individu menangguhkan hasrat bagi menunaikan ibadah umrah buat ketika ini.
“Siapa yang nak pergi tahun ini kalau boleh tangguh dulu. Tak usah pergi lagi tuan-tuan. Ramai sungguh. Lepas itu, orang Arab ini kuat main harga. Kalau kata hotel RM9,000 dapat duduk dekat-dekat itu bohong lah. Sampai sana mesti kena tambah RM2,000 lagi.
“Saya sampai-sampai, hotel dah bayar tetapi tak boleh masuk. Dah bayar RM500,000, bukan RM50,000. Apa yang boleh kita buat, beli ‘online’ (dalam talian) dengan harga satu hotel mencecah RM4,000 atau RM3,000. Kalau tidak jemaah nak duduk mana?,” luahnya. – KOSMO! ONLINE


Empat suspek bertopeng, bersenjatakan parang diburu polis
Oleh NOR SHAFAWATI YUP

27 Februari 2023, 9:21 pm
SEREMBAN – Empat suspek bertopeng dan bersenjatakan parang diburu polis selepas terlibat dalam tiga kejadian samun dalam rumah di sekitar Rantau dan Mambau di sini.
Ketua Polis Daerah Seremban, Asisten Komisioner Nanda Maarof berkata, pihak polis telah menerima tiga laporan daripada mangsa iaitu seorang lelaki dan dua wanita lebih kurang pukul 8 pagi hingga 8.38 pagi tadi berhubung kejadian samun yang dipercayai dilakukan suspek sama.
“Hasil siasatan mendapati, ketika kejadian semua mangsa berada di dalam rumah masing-masing sedang berehat dan keempat-empat suspek masuk ke dalam rumah dengan cara memanjat pagar dan masuk melalui pintu utama yang tidak berkunci.
“Suspek bertopeng dan bersenjatakan parang itu telah melarikan sebuah kereta jenis Toyota Vios, barang kemas dan juga wang tunai milik mangsa,” katanya dalam kenyataan di sini hari ini.
Sehubungan itu, pihak polis memohon orang ramai yang mempunyai maklumat mengenai suspek supaya menghubungi Pegawai Penyiasat, Inspektor Zafira Mohd. Yusop di talian 013-2386281. – KOSMO! ONLINE


Model ‘Makkah Route’ antara idea atasi kesesakan imigresen KLIA
Oleh AMREE AHMAD

27 Februari 2023, 9:16 pm
SEPANG – Kementerian Dalam Negeri (KDN) tidak menolak untuk meniru model ‘Makkah Route’ dalam usaha mengurangkan isu kesesakan di pintu masuk utama udara negara.
Menterinya, Datuk Seri Saifuddin Nasution Ismail berkata, ia antara idea yang difikirkan bagi mengatasi masalah dialami Lapangan Terbang Antarabangsa Kuala Lumpur (KLIA).
“Bagaimanapun, kaedah ini pula memerlukan persetujuan antara G-to-G (kerajaan kepada kerajaan) sebelum ia boleh dilaksanakan,” katanya pada sidang akhbar di sini tadi.
Terdahulu, beliau melancarkan kemudahan ‘autogate’ pemeriksaan imigresen untuk rakyat 10 negara berisiko rendah yang melibatkan terminal 1 KLIA.
Warganegara dari Arab Saudi, Amerika Syarikat, Australia, Britain, Brunei, Jerman, Jepun, Korea Selatan, New Zealand dan Singapura menjadi kumpulan perintis fasiliti berkenaan.
Mengulas lanjut, Saifuddin Nasution berkata, pihak KDN bersedia menerima sebarang model untuk memudahkan pengembara asing tidak beratur lama di pusat pemeriksaan.

“Mungkin idea Makkah Route boleh disesuaikan, namun ia kena ada perjanjian G-to-G,” katanya.
Pada masa sama, Saifuddin turut prihatin dengan kesukaran rakyat luar negara yang ada beratur lebih sejam ketika tempoh waktu puncak dan isu itu sedang dipantaunya rapi.
Beliau turut membayangkan selepas ini sistem autogate bakal diperluaskan lagi kepada banyak negara kurang berisiko kerana ia lebih selamat dan jimat proses pemeriksaan. – KOSMO! ONLINE


Isteri ‘Queen Control’ dera suami selama 20 tahun
Oleh KOSMO!

27 Februari 2023, 9:00 pm
LONDON – Seorang wanita di Britain yang meneguk tiga botol wain sehari dihukum penjara selepas didapati bersalah menyeksa suaminya selama 20 tahun, lapor akhbar Daily Star.
Shree Spencer, 45, mendera suaminya secara serius sehingga lelaki itu mengalami kecederaan pada telinga, manakala sikunya patah. Butiran kes itu didedahkan di Mahkamah Hull Crown minggu lepas.
Wanita itu mengaku bersalah memaksa dan mengawal suaminya yang mendakwa bahawa dia ‘dikurung’ oleh isterinya  antara Januari 2016 hingga Jun 2021.
Perbuatan Shree sangat kejam sehingga dia pernah memukul kepala suaminya dengan gelas wain dan mencekik leher lelaki tersebut.
Lelaki yang tidak didedahkan identiti itu menyerahkan 43 gambar, 36 klip video dan sembilan rakaman telefon bimbit kepada polis sebelum perbuatan isterinya terbongkar.
Suaminya dalam satu kenyataan berkata, dia menjadi mangsa penderaan fizikal dan mental selama 20 tahun.

“Dia mengancam untuk membuat dakwaan palsu mengenai saya kepada polis. Saya takut jika bersuara. Dia terus mengawal saya,” jelas lelaki itu.
Peguam Shree, Richard Pratt menggelar kes itu sebagai ‘mengejutkan dan menyusahkan’, sambil menambah bahawa alkohol memainkan peranan penting dalam kes tersebut.
Campuran alkohol dan ubat menyebabkan wanita itu berkelakuan sedemikian sehingga mengakibatkan kesakitan dan penghinaan kepada suaminya.
Shree dikenakan perintah untuk tidak mendekati suaminya sepanjang hayat dan  tersenyum aneh ketika dibawa untuk menjalani hukuman penjara selama  empat tahun. – Agensi


Seorang maut, 69 cedera lagi gempa bumi landa Turkiye
Oleh KOSMO!

27 Februari 2023, 10:51 pm
ANKARA – Seorang terkorban dan puluhan lagi cedera apabila gempa bumi dengan kekuatan 5.6 magnitud melanda selatanTurkiye hari ini, kata agensi pengurusan bencana negara berkenaan.
Gempa bumi itu berpusat di bandar Yesilyurt, wilayah Malatya,  kata agensi pengurusan bencana itu, AFAD .
Menurut Pusat Seisomologi  Mediterranean Eropah (EASC), ia berlaku  pada kedalaman 5 kilometer.
“Seorang warganegara kehilangan nyawanya. Kira-kira 69 orang cedera,”  kata Yunus Sezer yang merupakan pengerusi  AFAD  dalam komennya di televisyen.
AFAD menulis di Twitter bahawa 29 bangunan yang terjejas akibat gempa bumi kuat pada 6 Februari lalu telah runtuh.
“Pasukan mencari dan menyelamat kami segera di hantar ke wilayah itu dan mula bekerja,” tambahnya.

Datuk Bandar Yesilyurt, Mehmet Cinar memberitahu televisyen HaberTurk bahawa beberapa bangunan telah runtuh di bandar itu.
Menurutnya, seorang bapa dan anak perempuannya terperangkap selepas mereka memasuki sebuah bangunan yang runtuh untuk mengambil barang-barang kepunyaan mereka.
Imej televisyen menunjukkan lelaki itu dibawa di atas pengusung memasuki ke dalam ambulans manakala pasukan penyelamat cuba menghubungi anak perempuannya yang berada di dalam bangunan yang runtuh itu
Malatya adalah antara 11 wilayah Turkiye yang dilanda gempa bumi berukuran 7.8 magnitud yang memusnahkan bahagian selatan negara tersebut dan utara Syria pada 6 Februari lalu.
Gempa bumi tersebut menyebabkan lebih 48,000 orang terkorban di kedua-dua negara itu.  – Agensi


Pengasas ‘Kumpulan Zikir Asmaul Husna’ ditahan bersama 17 pengikut
Oleh NOR SHAFAWATI YUP

27 Februari 2023, 6:50 pm
SEREMBAN – ‘Kumpulan Zikir Asmaul Husna’ yang didapati menyeleweng daripada amalan Ahli Sunnah Wal Jamaah dikesan kembali aktif selepas pengasasnya seorang wanita ditahan bersama 17 pengikutnya di Johol, Kuala Pilah di sini hari ini.
Ketua Unit Operasi Bahagian Penguatkuasaan Jabatan Hal Ehwal Agama Islam Negeri Sembilan (JHEAINS), Ahmad Zaki Hamzah berkata, ketika serbuan pada pukul 9.30 pagi itu, pengasas ajaran itu seorang wanita berusia 60 tahun sedang menyampaikan kuliah kepada pengikutnya yang mana kesemuanya wanita.
“JHEAINS melakukan pemeriksaan selepas menerima aduan berkaitan ajaran meragukan dan mengajar agama tanpa tauliah oleh kumpulan ini. Pengasas ajaran itu yang digelar ‘Ummi’ telah ditahan bersama 17 pengikutnya yang berusia antara 20 hingga 60-an,” katanya ketika ditemui di Pejabat Penguat Kuasa JHEAINS, di sini hari ini.
Menurut Ahmad Zaki, ajaran ‘Kumpulan Zikir Asmaul Husna’ itu pernah difatwakan bertentangan dengan Ahli Sunnah Wal Jamaah oleh Jabatan Mufti Kerajaan Negeri, Negeri Sembilan (JMKNNS).
“Sebelum ini, pengasasnya yang merupakan bekas pensyarah universiti awam telah dipanggil Jabatan Kemajuan Islam Malaysia (Jakim) dan membuat perisytiharan taubat (mengaku kesalahan) pada Februari 2021.
“Bagaimanapun, kita mendapati ajaran ini masih diteruskan oleh pengikutnya di rumah pengasas di Johol, Kuala Pilah selain bergerak dalam kumpulan kecil,” ujarnya.

Jelas Ahmad Zaki, ajaran itu yang mempunyai ramai pengikut di seluruh negara dalam proses mengembangkan ajarannya ke Indonesia berdasarkan penemuan dokumen memorandum persefahaman antara sekolah pondok negara tersebut.
“Pengikut ajaran Asmaul Husna ini kebanyakannya terdiri daripada golongan suri rumah dan tinggal di luar Negeri Sembilan. Berdasarkan risikan, pengikut kanan ajaran ini merekrut pengikutnya melalui aplikasi WhatsApp dan Telegram,” katanya.
“Kesemua suspek akan didakwa di Mahkamah Tinggi Syariah Negeri Sembilan dan Mahkamah Rendah Syariah Kuala Pilah esok dan kes disiasat di bawah Seksyen 52 Enakmen Jenayah Syariah 1992 dan Seksyen 53 enakmen yang sama,” ujarnya. – KOSMO! ONLINE


Budak selamba gendong buaya atas belakang
Oleh KOSMO!

27 Februari 2023, 7:30 pm
JAKARTA – Sebuah klip video tular di media sosial Indonesia memaparkan seorang kanak-kanak lelaki menggendong seekor buaya di atas bahunya, lapor laman berita Suara.com.
Rakaman tersebut dimuat naik dalam akaun Instagram @berbagisemangat.
Seorang budak lelaki yang hanya berseluar pendek dan berkaki ayam kelihatan berjalan melintasi beberapa penduduk kampung yang berkumpul di sebuah pondok.
Buaya yang berada di belakang budak itu kelihatan tenang ketika kejadian. Dia hanya memegang dua kaki buaya tersebut, manakala muncung haiwan itu diletakkan di atas kepalanya ketika dia berjalan.
Video tersebut mendapat perhatian orang ramai di ruangan komen.
“Buaya memerlukan seorang wanita,” komen seorang netizen.

“Pawang buaya yang sebenar,” komen netizen lain. – Agensi